text:
7.6.2003 FI Euroopan unionin virallinen lehti C 135/17
 Tällaisen kolmannen maan kansalaisen ei tarvitse vedota Kantaja vaatii, että yhteisöjen tuomioistuin
 mihinkään itsenäiseen syyhyn päästäkseen alueelle ja oleskel-
 lakseen siellä. Hänen oikeutensa on johdettu yhteisön kansalai- 1. toteaa, että Espanjan kuningaskunta ei ole noudattanut
 sen oikeudesta, joten menettelyllä, jolla hänen maahantulonsa
 EY 43 ja EY 49 artiklan mukaisia velvoitteitaan, koska se
 edellytykseksi asetetaan tiettyjen muodollisuuksien noudatta- on sisällyttänyt kotona tapahtuvien hengitysterapiapalve-
 minen, rajoitetaan hänen (johdettua) oikeuttaan, minkä lisäksi
 lujen tarjoamista koskevien kansallisen terveysviranomai-
 sillä rajoitetaan myös yhteisön kansalaisen varsinaista oikeutta.
 sen tekemien eri tarjouspyyntöjen eritelmiin osallistumis-
 edellytyksiä, arviointi- ja valintaperusteita, joissa edellyte-
 tään, että tarjousten tekijöillä on tarjousten tekohetkellä
 Komissio korostaa lisäksi, että oleskelulupia koskevan yhteisön tiettyjä omia laitoksia Espanjan alueella tai 1 000 km:n
 yleisen lainsäädännön ja erityisesti direktiivin 64/221/ETY säteellä siitä, että niillä on ennalta yleisiä tiedotustoimisto-
 5 artiklan mukaan, jäsenvaltion on tehtävä päätös oleskelulu- ja tietyissä paikoissa tai että ne tarjoavat tällä hetkellä
 van myöntämisestä tai epäämisestä mahdollisimman pian ja samaa palvelua.
 joka tapauksessa viimeistään kuuden kuukauden kuluessa siitä,
 kun lupaa haettiin, ja huomauttaa, että luvan käsittely saa 2. velvoittaa Espanjan kuningaskunnan korvaamaan oikeu-
 kestää kuusi kuukautta vain niissä tapauksissa, joiden arvioin- denkäyntikulut.
 nissa on otettava huomioon yleiseen järjestykseen liittyviä
 näkökohtia.
 Oikeudelliset perusteet ja pääasialliset perustelut
 ( 1) Jäsenvaltioiden työntekijöiden ja heidän perheidensä liikkumista
 ja oleskelua yhteisön alueella koskevien rajoitusten poistamisesta
 15 päivänä lokakuuta 1968 annettu neuvoston direktiivi 68/360/
 ETY (EYVL L 257, 19.10.1968, s. 13). Komissio katsoo, että tämän asian kohteena olevien tarjouskil-
 ( 2) Sijoittautumiseen ja palvelujen tarjoamiseen liittyvää jäsenvaltioi- pailujen edellytykset ovat syrjiviä ja että niitä ei perustella
 den kansalaisten liikkumista ja oleskelua yhteisön alueella koske- millään yleistä etua koskevalla pakottavalla syyllä tai että ne
 vien rajoitusten poistamisesta 21 päivänä toukokuuta 1973
 eivät ole suhteellisuusperiaatteen mukaisia.
 annettu neuvoston direktiivi 73/148/ETY (EYVL L 172,
 28.6.1973, s. 14).
 ( 3) Ammattitoimintansa lopettaneiden työntekijöiden ja itsenäisten
 ammatinharjoittajien oleskeluoikeudesta 28.6.1990 annettu neu-
 voston direktiivi 90/365/ETY (EYVL L 180, 13.7.1990, s. 28).
 ( 4) Ulkomaalaisten liikkumista ja oleskelua koskevien, yleiseen järjes-
 tykseen ja turvallisuuteen sekä kansanterveyteen perustuvien
 erityistoimenpiteiden yhteensovittamisesta 25 päivänä helmikuuta
 1964 annettu neuvoston direktiivi 64/221/ETY (EYVL L 56,
 4.4.1964, s. 850).
 Jan Pflugradtin 7.4.2003 tekemä valitus Euroopan yhteisö-
 jen ensimmäisen oikeusasteen tuomioistuimen viidennen
 jaoston asiassa T-83/02, Jan Pflugradt vastaan Euroopan
 keskuspankki, 11.2.2003 antamasta määräyksestä
 (Asia C-159/03 P)
 (2003/C 135/25)
 Euroopan yhteisöjen komission 7.4.2003 Espanjan kunin-
 gaskuntaa vastaan nostama kanne
 (Asia C-158/03) Jan Pflugradt on valittanut 7.4.2003 Euroopan yhteisöjen
 tuomioistuimeen Euroopan yhteisöjen ensimmäisen oikeusas-
 teen tuomioistuimen viidennen jaoston asiassa T-83/02, Jan
 (2003/C 135/24) Pflugradt vastaan Euroopan keskuspankki, 11.2.2003 anta-
 masta määräyksestä. Valittajan edustaja on asianajaja Norbert
 Pflüger, Kaiserstraße 44, D-60329 Frankfurt am Main, proses-
 siosoite Luxemburgissa.
 Euroopan yhteisöjen komissio on nostanut 7.4.2003 Euroo-
 Valittaja vaatii, että yhteisöjen tuomioistuin kumoaa riidanalai-
 pan yhteisöjen tuomioistuimessa kanteen Espanjan kuningas-
 sen määräyksen ja
 kuntaa vastaan. Kantajan asiamiehet ovat komission oikeudelli-
 sen yksikön jäsenet Gregorio Valero Jordana ja Klaus Wiedner,
 prosessiosoite Luxemburgissa. 1) toteaa, että kanne tutkitaan,
 ---pagebreak--- C 135/18 FI Euroopan unionin virallinen lehti 7.6.2003
 2) kumoaa vastaajan (jäljempänä EKP) 28.2.2002 antaman Commission de conciliation et d’expertise douanière’n
 varoituksen, (Ranska) 18.3.2003 tekemällään päätöksellä esittämä en-
 nakkoratkaisupyyntö asiassa Administration des douanes
 vastaan Sociétés CAFOM ja SAMSUNG Electronics France
 3) velvoittaa EKP:n korvaamaan oikeudenkäyntikulut.
 (Asia C-161/03)
 Oikeudelliset perusteet ja pääasialliset perustelut
 (2003/C 135/26)
 Euroopan yhteisöjen ensimmäisen oikeusasteen tuomioistuin
 ei ole ottanut huomioon sitä, että riidanalainen toimi on
 kantajalle vastainen toimi, josta voidaan nostaa kanne Condi-
 tions of Employment for Staff of the European Central Bankin
 (Euroopan keskuspankin henkilöstöön sovellettavat työehdot)
 42 artiklan ensimmäisen kohdan nojalla.
 Commission de conciliation et d’expertise douanière (Ranska)
 on pyytänyt 18.3.2003 tekemällään päätöksellä, joka on
 saapunut yhteisöjen tuomioistuimeen 8.4.2003, Euroopan
 yhteisöjen tuomioistuimelta asiassa Administration des doua-
 Toisin kuin riidanalaisessa määräyksessä todetaan, riidanalai- nes vastaan Sociétés CAFOM ja SAMSUNG Electronics France
 nen toimi ei ole pelkästään valmisteleva toimi, joka olisi osa ennakkoratkaisua seuraaviin kysymyksiin:
 monivaiheista menettelyä ja joka voisi johtaa irtisanomiseen.
 Riidanalaisessa menettelyssä loukattiin suoraan ja välittömästi
 a) yleisiä henkilökohtaisia oikeuksia ja b) kantajan tietojen
 luottamuksellisuutta koskevia oikeuksia. 1) Onko 13.3.1993 tehdyn EY-Unkari -assosiaatiosopimuk-
 sen liitteenä olevan pöytäkirjan N:o 4 27 artiklaa tulkitta-
 va siten, että tuontimaan viranomaisten on sovellettava
 a) Ensiksi kantajan yleisiä henkilökohtaisia oikeuksia on tuossa sopimuksessa määrättyä etuusjärjestelmää silloin,
 loukattu suoraan ja välittömästi, kun EKP ei ilmoittanut kun vientimaan viranomaiset, joille ne ovat esittäneet
 kantajalle mahdollisimman nopeasti väitteitä, joihin va- kysymyksiä [alkup. s. 9] tietyistä täsmennetyistä tosisei-
 roitus perustuu. Kantajalle ei näin ollen ole annettu koista, joista mainitun järjestelmän soveltaminen riippuu,
 mahdollisuutta reagoida näihin väitteisiin ja antaa niistä ilmoittavat ainoastaan, että tuotteet, joita niiden antamat
 selvityksensä viipymättä. Toiseksi varoitus perustuu vir- alkuperätodistukset koskevat, täyttävät järjestelmän so-
 heellisiin tosiseikkoja koskeviin väittämiin ja loukkaa veltamisedellytykset.
 tämän vuoksi suoraan ja välittömästi yleisiä henkilökoh-
 taisia oikeuksia.
 2) Onko vastaus, jonka vientimaan viranomaiset toimittavat
 samaisen sopimuksen [suomentajan huomautus: oikeam-
 b) Ensimmäisen oikeusasteen tuomioistuin ei ole riidanalai- min pöytäkirjan] 27 artiklassa määrätyn kymmenen
 sessa määräyksessä ottanut huomioon kantajan tietojen kuukauden määräajan päättymisen jälkeen, otettava huo-
 luottamuksellisuutta koskevien oikeuksien suoraa ja väli- mioon ratkaistaessa sitä, voidaanko kyseessä oleviin tuot-
 töntä loukkaamista. Riidanalaisessa menettelyssä loukat- teisiin soveltaa etuusjärjestelmää.
 tiin kantajan oikeutta saada tietoonsa ennen häntä koske-
 vien tietojen hankkimista tämän tietojen hankkimisen
 tarkoitus.
 3) Voidaanko samaisen sopimuksen [suomentajan huomau-
 tus: oikeammin pöytäkirjan] 27 artiklasta päätellä, että
 kun tuontimaan viranomaiset esittävät todentamista kos-
 Ensimmäisen oikeusasteen tuomioistuin ei ole ottanut huo- kevan pyynnön yli kaksi vuotta riidanalaisten toimien
 mioon erityisesti sitä, ettei tämä oikeuksien loukkaaminen jälkeen, sen seikan, että vientimaan viranomaiset eivät
 poistuisi, vaikkei EKP European Central Bank Staff Rulesin voi suorittaa tuota todentamista, koska ne eivät ole
 (Euroopan keskuspankin henkilöstöön sovellettavat säännöt) säilyttäneet tarpeellisia asiakirjoja, täytyy johtaa siihen,
 2.2.5 artiklassa tarkoitetun menettelyn päätteeksi toteuttaisi että tavaroihin on sovellettava etuusjärjestelmää.
 irtisanomista.


type: wikipedia

text:
Demilitariseeritud tsoon on osa omaniku arvutivõrgust, millele ligipääs välisvõrkudest, nt Internetist, on avatud kõigile ja mis on tulemüüri abil eraldatud sama omaniku sisevõrgust.
 Kohalik arvutivõrk eraldatakse Internetist tulemüüriga peamiselt sisevõrgu arvutite kaitsmiseks väliste rünnete eest. Enamasti tähendab see sisevõrku suunatud päringute keelamist. Kui tekib vajadus lubada välisvõrgust lähtuvate pöördumiste läbilaskmist näiteks veebiserverite poole, luuakse tulemüüris neile eraldi tsoon ja nendest arvutitest moodustatud võrku nimetatakse demilitariseeritud tsooniks (DMZ). Missioonikriitilistes süsteemides peetakse turvalisemaks veebiserverid hoida väljaspool asutust, serverimajutust pakkuvates ettevõtetes.
 Viited
 Vallaste: DMZ (Demilitarized Zone)
 ESTERM: demilitariseeritud tsoon
 Arvutivõrgud


text:
Joseph LaShelle (* 9. Juli 1900 in Los Angeles; † 20. August 1989 in La Jolla, San Diego; eigentlich Joseph Wellington LaShelle ) war ein amerikanischer Kameramann.
 LaShelle, Mitglied der A.S.C., wurde insgesamt neunmal für einen Oscar nominiert und erhielt die Trophäe 1945 für seine Arbeit an Otto Premingers Film noir Laura.
 Leben
 Nach seinem Abschluss an der Hollywood Highschool arbeitete LaShelle ab 1920 zunächst als Laborassistent bei den Paramount Pictures, um Geld für sein Studium an der Stanford-Universität zu verdienen. Als er zum Laborchef befördert wurde, gab er den Gedanken an ein Studium auf und blieb in der Filmbranche.
 Auf Anraten von Kameramann Charles G. Clarke wechselte LaShelle im Jahr 1925 hinter die Kamera und wurde erst Clarkes Gehilfe, kurz darauf zweiter Kameraassistent. Bis Anfang der 1930er Jahre wechselte LaShelle zu verschiedenen Studios und arbeitete unter anderen mit Clyde De Vinna, David Kesson und Edward Snyder zusammen, bis er 1932 Assistent von Arthur C. Miller wurde. Die Zusammenarbeit LaShelles mit Miller begann mit Raoul Walshs Film Me and my Gal 1932 und endete 1943 mit Henry Kings Das Lied von Bernadette.
 Irving Pichels Drama Happy Land aus demselben Jahr war LaShelles erster Film als Chefkameramann. Ein Jahr später, nachdem LaShelle für drei weitere Filme die Kamera geführt hatte, wurde er von Otto Preminger als Kameramann für Laura engagiert und ersetzte Lucien Ballard, der zunächst als Kameramann vorgesehen war.
 LaShelle, der Stunden damit zubrachte, einzelne Szenen des Films zu planen und die richtige Beleuchtung zu finden, wurde für seine Bemühungen, dem Film über die Beleuchtung und relativ lange Einstellungen, unter anderem in Lydeckers Wohnung, eine traumähnliche Stimmung zu geben, mit einem Oscar geehrt.
 LaShelle arbeitete mit Preminger bis zum Jahr 1953 bei fünf weiteren Filmen zusammen, unter anderem 1945 bei Mord in der Hochzeitsnacht, einem Film noir mit Dana Andrews in der Hauptrolle, und 1953 bei der Produktion des Westerns Fluß ohne Wiederkehr.
 Eine weitere Oscarnominierung erhielt LaShelle 1949 für die Kameraführung bei Henry Kosters Drama ...und der Himmel lacht dazu. Der Film, für insgesamt sieben Oscars nominiert, unter anderem Elsa Lanchester als Beste Nebendarstellerin, ging bei der Verleihung der Trophäen leer aus.
 Während der 1950er Jahre drehte LaShelle mit Regisseuren wie beispielsweise Otto Lang, bei dessen oscarnominierten Kurzfilmen Jet Carrier und The First Piano Quartette er die Kamera führte. Seine dritte Nominierung für einen Oscar als bester Schwarzweißkameramann erhielt LaShelle 1952 für Meine Cousine Rachel, eine Romanze nach einem Roman von Daphne du Maurier, wiederum unter der Regie von Henry Koster, mit Olivia de Havilland und Richard Burton, der für seine Rolle als Philip Ashley für einen Oscar als bester Nebendarsteller nominiert war.
 Mitte der 1950er Jahre stand LaShelle für Regisseur Delbert Manns Debütfilm Marty hinter der Kamera. Der 1994 in das National Film Registry aufgenommene Film wurde für insgesamt acht Oscars nominiert und erhielt vier. LaShelle, der ein weiteres Mal für die Beste Kameraführung eines Schwarzweißfilms nominiert war, erhielt die Trophäe wiederum nicht. Ausgezeichnet wurde James Wong Howe für seine Arbeit bei Daniel Manns Film Die tätowierte Rose.
 Zum Ende des Jahrzehnts, nachdem der Kameramann für Raoul Walsh Die Nackten und die Toten fotografiert hatte, erhielt er 1959 noch einmal eine Oscarnominierung für Joseph Anthonys Viele sind berufen als Bester Kameramann eines Schwarzweißfilms.
 Im Jahr 1959 hatte LaShelle zum ersten Mal mit Billy Wilder bei dessen Film Das Appartement zusammengearbeitet. Wilders Komödie, laut einem Kritiker „wunderschön gedreht in eher düsterem Schwarzweiß-Cinemascope“, wurde mit fünf Oscars, unter anderem als Bester Film geehrt und war für zehn Oscars nominiert. LaShelle ging leer aus, den Oscar erhielt Freddie Francis für Söhne und Liebhaber. Bis zur Mitte des Jahrzehnts arbeiteten LaShelle und Wilder bei den Produktionen von Das Mädchen Irma la Douce 1963, Küss mich, Dummkopf 1964 und Der Glückspilz zusammen. Gleich zweimal war LaShelle 1964 für einen Oscar nominiert, einmal zusammen mit William H. Daniels, Milton R. Krasner und Charles Lang für Das war der Wilde Westen. In diesem Epos über die Eroberung des Wilden Westens drehte LaShelle unter der Regie von John Ford die Sequenz The Civil War, sowie die Büffelszenen für die Sequenz Railroad, unter der Regie von George Marshall. Die zweite Nominierung dieses Jahres war Wilders Das Mädchen Irma la Douce.
 Ein letztes Mal für einen Oscar war LaShelle 1966 für Wilders Der Glückspilz nominiert.
 Neben seinen Arbeiten für den Film drehte LaShelle auch einige Male für das Fernsehen, so etwa 1957 zwei Folgen für die Fernsehserie Alfred Hitchcock Presents. Nachdem LaShelle 1969 die Kamera bei Gerd Oswalds Drama 80 Schritte bis zum Glück geführt hatte, zog er sich aus dem Filmgeschäft zurück.
 Filmografie (Auswahl)
 1933: Die Schule der Liebe (My Weakness) (als einfacher Kameramann)
 1940: Treck nach Utah (Brigham Young - Frontiersman) (als Kameratechniker)
 1941: Schwarze Diamanten (How Green Was My Valley)
 1943: The Happy Land
 1944: Bermuda Mystery
 1944: Take it or Leave it
 1944: The Eve of St. Mark
 1944: Laura (Laura)
 1945: A Bell for Adano
 1945: Mord in der Hochzeitsnacht (Fallen Angel)
 1945: Scotland Yards seltsamster Fall (The Hangover Square)
 1946: Claudia and David
 1946: Cluny Brown auf Freiersfüßen (Cluny Brown)
 1946: Doll Face
 1947: Eine Welt zu Füßen (The Foxes of Harrow)
 1947: The Late George Apley
 1948: Deep Waters
 1948: In This Corner
 1948: Nachtclub-Lilly (Road House)
 1948: The Luck of the Irish
 1949: ...und der Himmel lacht dazu (Come to the Stable)
 1949: Lady Windermeres Fächer (The Fan)
 1949: Wenn meine Frau das wüßte (Everybody Does It)
 1950: Der geheimnisvolle Ehemann (The Jackpot)
 1950: Faustrecht der Großstadt (Where the Sidewalk Ends)
 1950: Mister 880
 1950: Mother Didn't Tell Me
 1950: Under My Skin
 1951: Cornelia tut das nicht (Elopement)
 1951: Mr. Belvedere Rings the Bell
 1951: The 13th Letter
 1951: The Guy Who Came Back
 1952: Die Frau des Banditen (The Outcasts of Poker Flat)
 1952: Die Legion der Verdammten (Les Miserables)
 1952: Meine Cousine Rachel (My Cousin Rachel)
 1952: Something for the Birds
 1953: Gefährliche Überfahrt (Dangerous Crossing)
 1953: Mr. Scoutmaster
 1954: Fluß ohne Wiederkehr (River of No Return)
 1954: The First Piano Quartette (Kurzfilm)
 1955: Sturm-Angst (Storm Fear)
 1955: Marty (Marty)
 1956: Der Sonne entgegen (Run for the Sun)
 1956: Our Miss Brooks
 1956: Der Eroberer (The Conqueror)
 1957: Das war Mord, Mr. Doyle (Crime of Passion)
 1957: Der Rächer wartet schon (Fury at Showdown)
 1957: Der Tod hat schwarze Krallen (I Was a Teenage Werewolf)
 1957: Die Junggesellenparty (The Bachelor Party)
 1957: Fenster ohne Vorhang (No Down Payment)
 1957: The Abductors
 1957: Traum in Pink (The Fuzzy Pink Nightgown)
 1958: Die Nackten und die Toten (The Naked and the Dead)
 1958: Der lange heiße Sommer (The Long, Hot Summer)
 1959: Viele sind berufen (Career)
 1960: Das Appartement (The Apartment)
 1961: Alles in einer Nacht (All in a Night's Work)
 1961: Der Außenseiter (The Outsider)
 1961: Die Heiratsmaschine (The Honeymoon Machine)
 1962: Das war der Wilde Westen (How the West Was Won)
 1963: Ein Kind wartet (A Child Is Waiting)
 1963: Das Mädchen Irma la Douce (Irma La Douce)
 1964: Monsieur Cognac (Wild and Wonderful)
 1964: Küss mich, Dummkopf (Kiss Me, Stupid!)
 1966: Sieben Frauen (7 Women)
 1966: Der Glückspilz (The Fortune Cookie)
 1966: Ein Mann wird gejagt (The Chase)
 1967: Barfuß im Park (Barefoot in the Park)
 1968: Kona Coast
 1969: Um Leben und Tod (U.M.C.)
 1969: 80 Schritte bis zum Glück (80 Steps to Jonah)
 Weblinks
 Einzelnachweise
 Oscarpreisträger
 Kameramann
 US-Amerikaner
 Geboren 1900
 Gestorben 1989
 Mann


text:
Кара̀нци е село в Северна България, община Полски Тръмбеш, област Велико Търново.
 География
 Село Каранци се намира в средната част на Дунавската хълмиста равнина, на около 34 km северно от град Велико Търново и 4 – 5 km североизточно от град Полски Тръмбеш, край десния бряг на река Янтра. Южно покрай село Каранци минава третокласният Републикански път III-407, който на запад води отвъд Янтра към връзка с първокласния Републикански път I-5 – част от Европейски транспортен коридор Е85, и Полски Тръмбеш, а на изток през селата Орловец, Виноград, Лозен, Горски Сеновец и Царски извор – към град Стражица. Климатът е умереноконтинентален, почвите са главно алувиално-ливадни и ерозирани излужени черноземни.
 Надморската височина на площада в центъра на селото е около 112 m и достига около 125 m в южната му и най-висока част, където са разположени селските гробища.
 В село Каранци има разкрити кариери за добив на строителен камък, които към 2019 г. не се експлоатират.
 Населението на село Каранци наброява 1433 души към 1934 г. и 1543 – към 1946 г., след което постоянно намалява – до 706 към 1985 г. и относително по-бавно до 238 към 2018 г.
 При преброяването на населението към 1 февруари 2011 г., от обща численост 302 лица, за 190 лица е посочена принадлежност към „българска“ етническа група, за 8 – към „турска“, за 17 – към ромска и за останалите не е даден отговор.
 История
 Името на селото към 1878 г. е Карамца̀. Променено е на Кара̀нци през 1934 г.
 В района на Каранци има 4 могили от римско време (разкрити са керамични пещи за глинени съдове) и следи от римско селище. Каранци е старо българско селище. В турски документи от XV век се споменава с името Яйджилар, от XVII век – като Кара Мустафа. През Възраждането населението е с будно национално съзнание.
 Историческите данни сочат, че именно оттук е вървял старият римски път от античния град Нове за Марцианопол, Никополис ад Иструм, Сексагинта Приста и Каранци е бил кръстопътят на пътищата. Има останки от римския път във всички посоки на землището на селото.
 Каранци е селище, основано вероятно от даките. Около селището е имало укрепено градище.
 По време на османската власт е имало голям чифлик, собственост на бея на град Бяла където са се отглеждали много овце.
 През Възраждането населението е участвало активно в обявяването на независимата българска екзархия.
 В района е действал хайдутинът Кольо Черния, посечен от турците по време на Априлското въстание в местността Ялията около река Янтра.
 Къщите са построени в интересен възрожденски стил.
 За църковното настоятелство при църквата „Свети Димитър“ се съхраняват документи от 1861 г.
 За закритото през 1997 г. Народно основно училище „Панайот Волов“ – село Каранци се съхраняват в Държавния архив – Велико Търново документи от периода 1903 – 1943 г. – открито е от 1921 г. като прогимназия.
 На 7 април 1950 г. е учредено Трудово кооперативно земеделско стопанство (ТКЗС) „Болшевик“ – село Каранци, което през ноември 1958 г. влиза в състава на Обединено трудово кооперативно земеделско стопанство (ОТКЗС) „Ленин“ – Полски Тръмбеш, като става в него Бригада – с. Каранци (1958 – 1989), впоследствие извън ОТКЗС е Земеделска кооперация – с. Каранци (1989 – 1992) и последно – Земеделска кооперация в ликвидация – село Каранци (1992 – 1995).
 Обществени институции
 Село Каранци към 2019 г. е център на кметство Каранци.
 В село Каранци към 2019 г. има:
 действащо читалище „Пробуда – Каранци 1897“;
 действаща само на големи религиозни празници църква „Свети Димитър“;
 пощенска станция.
 Културни и природни забележителности
 Съборът на с. Каранци е на 8 ноември, когато е Димитровден по стар стил, когато е и празника на църквата „Св. Димитър“, която е построена през – 1862 г.
 На изток от селото, в местността „Глава“ се намира праисторическо и тракийско селище.
 Източници
 1. Занетов, Гаврил – „Западни български земи и Сърбия. История и етнография“, 1917.
 2. Dokle, Nazif – „Reçnik Goransko (Nashinski) – albanski“ – Peçatnica Naukini akademiji „Prof. Marin Drinov“, Sofia, 2007, s. 5, 11 Fejér, X, 2, стр. 270. Мирчо бил и dux de Fogaras и banus de Zevrin.
 3. Снегаров, Иван – „История на Охридската архиепископия-патриаршия“ – Академично издателство „Марин Дринов“, 1995, ISBN 954-430-345-6.
 Бележки и източници
 Села в област Велико Търново
 Населени места в община Полски Тръмбеш


type: caselaw

jurisdiction: EU

text:
 20.6.2009
 PT
 Jornal Oficial da União Europeia
 C 141/57
 Recurso interposto em 28 de Abril de 2009 — Vidieffe/IHMI — Ellis International Group Holdings (GOTHA)
 (Processo T-169/09)
 2009/C 141/115
 Língua em que o recurso foi interposto: italiano
 Partes
 Recorrente: Vidieffe Srl (Bolonha, Itália) (representantes: M. Lamandini, D. De Pasquale e M. Pappalardo, advogados)
 Recorrido: Instituto de Harmonização do Mercado Interno (marcas, desenhos e modelos)
 Outra parte no processo na Câmara de Recurso: Perry Ellis International Group Holdings Ltd
 Pedidos da recorrente
 —
 Anular, por violação do artigo 8.o, n.o 1, alínea b), do Regulamento (CE) n.o 40/94 do Conselho, de 20 de Dezembro de 1993, sobre a marca comunitária (JO 1994, L 11, p. 1) [substituído pelo Regulamento (CE) n.o 207/2009 do Conselho, de 26 de Fevereiro de 2009, sobre a marca comunitária, JO L 78, p. 1] e/ou erro de apreciação, a decisão da Primeira Câmara de Recurso do IHMI, de 12 de Fevereiro de 2009, na parte em que dá parcialmente provimento ao recurso e anula a decisão da Divisão de Oposição, no que se refere aos «couros e imitações de couro, produtos nestas matérias não incluídos noutras classes, peles de animais, malas e maletas de viagem; chapéus de chuva; chapéus de sol e bengalas», da classe 18 e todos os produtos da classe 25; em consequência, confirmar na sua totalidade a decisão da Divisão de Oposição do IHMI (processo n.o B 909 350, de 22 de Fevereiro de 2008);
 —
 Condenar o IHMI a tomar todas as medidas necessárias para dar cumprimento à decisão do Tribunal;
 —
 Condenar o IHMI na totalidade das despesas.
 Fundamentos e principais argumentos
 Requerente da marca comunitária: A recorrente
 Marca comunitária em causa: Marca nominativa «GOTHA» (pedido de registo n.o3 665 957), para produtos das classes 18 e 25
 Titular da marca ou sinal invocado no processo de oposição: Perry Ellis International Group Holdings, Limited
 Marca ou sinal invocado no processo de oposição: Marca figurativa comunitária «gotcha» (n.o2 896 199) para produtos das classes 3, 18 e 25
 Decisão da Divisão de Oposição: Rejeição da oposição na sua totalidade
 Decisão da Câmara de Recurso: Provimento parcial do recurso
 Fundamentos invocados: Violação do artigo 8.o, n.o 1, alínea b), do Regulamento (CE) n.o 40/94 (substituído pelo Regulamento n.o 270/2009), e, de qualquer modo, erro de apreciação por ter considerado existir um risco de confusão entre sinais entre si inconfundíveis.


text:
Język – system budowania wypowiedzi, używany w procesie komunikacji.
 Cechy języka
 Dla języka można wyróżnić następujące cechy:
 istnienie nadawcy i odbiorcy – nadawca nadaje komunikat odbiorcy, który dysponuje tym samym kodem. Język jako narzędzie komunikacji zakłada efektywne porozumienie się obydwu stron.
 język jest systemem znaków o charakterze konwencjonalnym.
 foniczność – dźwięki oraz alfabet (wtórna realizacja dźwięku).
 dwustopniowość i dwuklasowość – wyróżniamy dwa stopnie: znaki i diakryty oraz dwie klasy: słownik i gramatykę.
 abstrakcyjność (zdalność) – odnoszenie do pojęć ogólnych, możliwość mówienia o zjawiskach nieobecnych.
 polisemiczność – możliwość przesunięć w umowie, cecha wskazująca na kreatywność języka, gdyż język może zostać odnoszony do zjawisk nieposiadających własnej nazwy. Twórcze użycie wyrażeń językowych.
 samozwrotność – mówienie za pomocą języka o samym języku.
 nadużywalność – przekaz różnych informacji (dobrych i złych).
 Elementy języka i jego cele
 Na język składają się dwa elementy:
 otwarty zbiór znaków, zbudowanych z fonemów:
 morfemów
 wyrazów
 stałych zwrotów i wyrażeń
 reguły łączenia i tworzenia znaków:
 fonologia
 morfologia
 składnia
 Język służy do przedstawiania rzeczywistości dotyczącej przedmiotów, czynności czy abstrakcyjnych pojęć za pomocą znaków. Zbiór znaków w języku jest otwarty. Wynika to z faktu, że znakiem językowym jest każdy tekst, każda sformułowana wypowiedź, posiadająca znaczenie. Jednostka posługująca się językiem może więc za pomocą jego systemu tworzyć nieskończoną liczbę nowych znaków, także takich, z którymi nigdy się wcześniej nie zetknęła. Znaki te niekoniecznie wzbogacają jednak sam system językowy, gdyż użytkownicy nie uczą się na pamięć wszystkich zasłyszanych wypowiedzi – są jednak w stanie w oparciu o język stworzyć nowy tekst (znak) o tym samym bądź zbliżonym znaczeniu. Tak więc język to nie tylko system znaków, ale szerzej – system tworzenia znaków.
 Spośród języków używanych przez ludzi można wymienić języki naturalne (np. polski, francuski, islandzki itp.) i sztuczne (np. esperanto, interlingua).
 Język mówiony jest utrwalany jako język pisany za pomocą pisma, regulowanego konwencjami ortograficznymi.
 Oprócz tego można mówić o języku gestów (język migowy), ciała (np. balet) czy muzyki (notacja muzyczna).
 Matematyka, w szczególności informatyka, używają szeregu sztucznych języków, tzw. języków formalnych, m.in. języków programowania.
 Badaniami nad językami zajmują się lingwistyka i filologia, a także dziedziny interdyscyplinarne takie jak psycholingwistyka.
 Język dzieli się na podsystemy:
 podsystem fonologiczny
 podsystem morfologiczny
 podsystem leksykalny
 podsystem składniowy
 Szyk morfemów i wyrazów
 We wszystkich językach szyk morfemów ma znaczącą rolę. Nie zawsze jednak ma ją szyk wyrazów. Na przykład w języku polskim pary morfem tematu + morfem "końcówka rzeczownika" mogą poruszać się dość dowolnie w zdaniu, nie można tego jednak powiedzieć o którymś z tych morfemów z osobna.
 W większości języków istnieją zdania, które można podzielić na podmiot, orzeczenie i dopełnienie, choć często typowe zdanie nie zawiera ich wszystkich, lub zawiera w formie złączonej, np. informacje o podmiocie mogą być zawarte w końcówce czasownika. Zwykle pewna kolejność tych 3 elementów w zdaniu jest dominująca. Jest 6 możliwości, przy czym w niewielu językach dopełnienie występuje przed podmiotem. Niezbyt często też orzeczenie występuje na początku zdania:
 Podmiot Orzeczenie Dopełnienie (SVO) – jeden z dwóch najpopularniejszych szyków; m.in. polski, angielski
 Podmiot Dopełnienie Orzeczenie (SOV) – drugi najpopularniejszy szyk; m.in. łacina, japoński
 Orzeczenie Podmiot Dopełnienie (VSO) – m.in. walijski
 Orzeczenie Dopełnienie Podmiot (VOS) – m.in. malgaski
 Dopełnienie Orzeczenie Podmiot (OVS) – hixkaryana
 Dopełnienie Podmiot Orzeczenie (OSV) – apurinatilde
 Języki i dialekty
 Różne odmiany jednego języka mówionego nazywane są dialektami. Formy mowy charakterystyczne dla określonych grup etnicznych określa się mianem etnolektów.
 Kryteria zaklasyfikowania dwóch etnolektów jako odrębnych języków lub dialektów tego samego języka nie są jasno sprecyzowane.
 Ze względów wyłącznie politycznych, historycznych lub kulturowych uznaje się często jakiś etnolekt za osobny język (zob. Abstand- i Ausbausprachen). Czynnikami silnie wpływającymi na sposób wydzielania języków i zespołów gwarowych są granice narodowe i dążenia standaryzacyjne.
 Np. od momentu odzyskania przez Mołdawię niepodległości (koniec XX w.) język klasyfikowany wcześniej jako lokalna odmiana języka rumuńskiego zyskuje niekiedy miano języka mołdawskiego. Podobnie, po rozpadzie Jugosławii dotychczasowy język serbsko-chorwacki rozpadł się na osobne standaryzacje narodowe: serbską, chorwacką i bośniacką, postrzegane czasami jako odrębne języki.
 Często jest też na odwrót – etnolekty dość odległe od siebie uznaje się za odmiany etnolektu dominującego na danym obszarze (który cieszy się elaboracją i lepszym wypracowaniem normatywnym). Mowa wówczas o językach pozornie dialektyzowanych. Według niektórych opinii ma to miejsce w przypadku kaszubszczyzny, którego częsta klasyfikacja jako polskiego dialektu bywa uznawana za umotywowaną ideologicznie. Innym przykładem jest tu traktowanie większości chińsko-tybetańskich etnolektów używanych w Chinach jako dialektów języka chińskiego lub uznawanie etnolektów Arabów za dialekty jednego języka arabskiego. Użytkownicy tych etnolektów często nie potrafią się między sobą porozumieć, tworzą jednak pewne wspólnoty kulturowe lub polityczne, w których dominuje wspólna forma języka ogólnego.
 Ze względu na powszechność praktyki takiego nieopartego na lingwistycznych przesłankach rozróżniania dialektu i języka w dyskusjach lingwistycznych pojawia się często aforyzm „język to dialekt z armią i flotą wojenną”.
 Różne odmiany językowe określa się jako (nie są to definicje ścisłe, w rzeczywistości często tych terminów używa się zamiennie):
 dialekt, gwarę ludową, narzecze – mowa pewnego stosunkowo niewielkiego obszaru
 żargon – język pewnych grup zawodowych
 slang – mowa środowiskowa innych grup
 Język oficjalnie uznawany i używany w danym kraju to jego język urzędowy.
 Język, który w danej przestrzeni geograficznej lub społecznej (jak Internet) jest używany najpowszechniej to język dominujący. Zjawisko to wiąże się z pojęciem dominacji językowej.
 Przyszłość
 Nie wiadomo jak dalej potoczą się losy języków świata. Z jednej strony coraz większa komunikacja między osobami mieszkającymi w odległych od siebie miejscach wymusza korzystanie ze wspólnych języków – co może prowadzić do zaniku mniejszych języków – z drugiej zaś na świecie jest coraz więcej ludzi, więc językom coraz trudniej jest zachować spójność. Nie wiadomo też, które języki będą w przyszłości dominujące. Z jednej strony ekspansję prowadzą języki międzynarodowe, takie jak angielski i kilka języków o znaczeniu regionalnym, a z drugiej największy przyrost naturalny, a zatem przyrost liczby użytkowników języka notuje się w krajach Trzeciego Świata, których języki na razie nie są zbyt popularne. Średnio jeden język wymiera co 14 dni.
 Języki świata
 Dotychczas poznano i opisano blisko 4,5 tysiąca języków z 7 tysięcy. Języki te klasyfikuje się w rodziny, podrodziny, grupy i zespoły językowe, a także w większe, ale luźne zespoły języków tzw. ligi językowe. Ponadto wyróżnia się także języki izolowane, nie wykazujące żadnych powiązań z istniejącymi językami, np. baskijski.
 Listę języków i dialektów świata zawiera strona internetowa Ethnologue, a także strona Marka Rosenfeldera (razem z liczebnikami od 1 do 10).
 Zabawy językowe
 Pig Latin
 Gibberish
 Ubbi dubbi
 verlan
 gra półsłówek
 Zobacz też
 akt mowy
 język (anatomia)
 dialekt, regiolekt, socjolekt
 język ogólny, język regionalny, język wernakularny
 klasyfikacja języków – języki świata
 najczęściej używane języki świata
 język urzędowy, język pomocniczy, język międzynarodowy
 lingua franca, język wehikularny
 języki pidżynowe, języki kreolskie
 języki sztuczne
 język ojczysty
 język potoczny, język literacki, język standardowy, język prawniczy, język prawny
 język liturgiczny
 język martwy, język wymarły, język zagrożony wymarciem
 gramatyka, ortografia, fonologia, semantyka, filozofia języka
 język sformalizowany, zapożyczenia językowe, uniwersalia językowe, licznik
 poliglota
 społeczność językowa
 langue a parole
 Przypisy
 Bibliografia
 Linki zewnętrzne
 , Język a umysł (esej), „Forum Akademickie” 3/1998
 Językoznawstwo


type: legislation

text:
ARCHIVES HISTORIQUES
 DE LA COMMISSION
 COLLECTION RELIEE DES
 DOCUMENTS "COM"
 COM (86) 071
 Vol. 1986/0029
 ---pagebreak--- Disclaimer
 Conformément au règlement (CEE, Euratom) n° 354/83 du Conseil du 1er février 1983
 concernant l'ouverture au public des archives historiques de la Communauté économique
 européenne et de la Communauté européenne de l'énergie atomique (JO L 43 du 15.2.1983,
 p. 1), tel que modifié par le règlement (CE, Euratom) n° 1700/2003 du 22 septembre 2003
 (JO L 243 du 27.9.2003, p. 1), ce dossier est ouvert au public. Le cas échéant, les documents
 classifiés présents dans ce dossier ont été déclassifiés conformément à l'article 5 dudit
 règlement.
 In accordance with Council Regulation (EEC, Euratom) No 354/83 of 1 February 1983
 concerning the opening to the public of the historical archives of the European Economic
 Community and the European Atomic Energy Community (OJ L 43, 15.2.1983, p. 1), as
 amended by Regulation (EC, Euratom) No 1700/2003 of 22 September 2003 (OJ L 243,
 27.9.2003, p. 1), this file is open to the public. Where necessary, classified documents in this
 file have been declassified in conformity with Article 5 of the aforementioned regulation.
 In Übereinstimmung mit der Verordnung (EWG, Euratom) Nr. 354/83 des Rates vom 1.
 Februar 1983 über die Freigabe der historischen Archive der Europäischen
 Wirtschaftsgemeinschaft und der Europäischen Atomgemeinschaft (ABI. L 43 vom 15.2.1983,
 S. 1), geändert durch die Verordnung (EG, Euratom) Nr. 1700/2003 vom 22. September 2003
 (ABI. L 243 vom 27.9.2003, S. 1), ist diese Datei der Öffentlichkeit zugänglich. Soweit
 erforderlich, wurden die Verschlusssachen in dieser Datei in Übereinstimmung mit Artikel 5
 der genannten Verordnung freigegeben.
 ---pagebreak--- COMISSÂO DAS C O M U N I D A D E S EUROPEIAS
 C0M(86) 71 final PORT.
 Bruxelas, 25 de Fevereiro de 1986
 P r o p o s t a de
 REGULAMENTO (CEE) DO CONSELHO
 que d é t e r m i n a as r e g r a s gérais do r é g i m e dos m o n t a n t e s compensatôrios
 " a d e s â o " no s e c t o r dos ovos em r a z â o da a d e sâ o de Espanha
 (apresentado pela C o m i s s i o ao C o n s e l h o )
 C0M(86) 71 final
 ---pagebreak--- REGULAMENTO (CEE) DO CONSELHO
 que d é t e r m i n a as regras gérais do r é g i m e dos m o n t a n t e s compensatôrios
 a de sâ o no s e c t o r dos ovos em r a z â o da a de sâ o de Espanha
 0 CONSELHO DAS COMUNIDADES EUROPEIAS,
 Tendo em c o n t a o T r a t a d o que i n s t i t u i a Comunidade Econòmica E u r o p e i a ,
 Tendo em conta o Acto de Adesâo de Espanha e de Portugal e, nomeadamente, o nû 1 do
 seu artigo 89Q,
 Tendo em conta a proposta da Comissâo,
 Considerando que, por força do artigo 72ü do Acto, as diferenças de nivel dos preços
 dos produtos agricolas entre a Comunidade, na sua composiçâo em 31 de Dezembro de
 1985, e Espanha sâo compensadas por um regime de montantes compensatóri os; que, no
 sector dos ovos, esses montantes compensatórios devem ser calculados nos termos do
 artigo 115Q do Acto;
 C o n s i d e r a n d o que o m o n t a n t e compensatório a p l i c â v e l p o r q u i l ogra ma de ovos corn casca
 deve s er calculado corn base nos m o n t a n t e s compensatórios a p l i c â v e i s à q u a n t i d a d e de
 cereais forrageiros necessària para a produçâo, na Comuni dade, de um q u i l o g r a m a de
 ovos corn c a s c a ; que ess a q u a n t i d a d e de c e r e a i s forrageiros foi fixada no Anexo I do
 R e g u la m en t o (CEE) nü 2773/75 do C o n s e l h o , de 29 de Ou t u b r o de 1975, que d e t e r m i n a as
 regras p a r a o c â l c u l o do d i r e i t o n i v e l a d o r e do p r e ç o lim ite aplicâveis no s e c t o r
 dos ovos (1);
 C o n s i d e r a n d o que o m o n t a n t e c o m p e n s a t ó r i o a p l i c â v e l p o r ovo p a r a i n c u b a ç â o é c a l c u la ^
 do de a c o r d o corn os mesmos c r i t é r i o s ;
 C o n s i d e r a n d o que os m o n t a n t e s compensatórios a p l i c â v e i s aos cereais forrageiros foram
 fixados em c o n f o r m i d a d e corn o R eg u l a men t o (CEE) nü / do C o n s e l h o , de de
 1986, que détermina as regras gérais do régime dos montantes compensatôrios adesâo
 no sector dos cereais (2);
 (1) JO nü L 282 de 1.11.1975, p. 64
 (2) JO nQ L de /■ P-
 ---pagebreak--- - 2 -
 Considerando que os montantes compensatóri os se destinam a e v it a r perturbaçôes nas
 trocas comerciais, résultantes das diferenças de preços; que, em consequência, a
 aplicaçâo de montantes compensatóri os nâo se impôe, caso tais perturbaçôes nâo sejam
 de recear;
 Considerando que, para os outros produtos que sâo objecto do Regulamento (CEE) nQ
 2771/75 do Conselho, de 29 de Outubro de 1975, que estabelece a organizaçâo comum
 de mercado no sector dos ovos ( 3 ) , o montante compensatório deve ser derivado do
 montante compensatório aplicâvel aos ovos corn casca, corn recurso aos coeficientes a
 determi nar;
 Considerando que, por força do artigo 6Q do Regulamento (CEE) nQ /8 6 , a cobrança
 ou a concessao dos montantes compensatóri os vâlidos para os cereais podem ser l i m i -
 tadas de modo a obviar à situaçâo referida no nQ 5 do artigo 72Q do Acto; que é necej
 sèrio ter em conta essa limitaçâo para os produtos do sector dos ovos enquanto produi
 tos derivados de cereais, corn o objectivo de assegurar o bom f uncionamento da organj_
 zaçao comum de mercado;
 Considerando que é conveniente f i x a r as modalidades respeitantes à cobrança e à con-
 cessâo dos montantes compensatóri os por forma a e v it a r desvios de trâfego;
 ADOPTOU 0 PRESENTE REGULAMENTO:
 (3) JO nQ L 282 de 1.11.1975, p. 47
 ---pagebreak--- Artigo 1Q
 Para efeitos do disposto no presente regolamento, entende-se por:
 Comunidade dos Dez a Comunidade, na sua composiçâo antes da adesâo do Reino de
 Espanha e da Repûblica Portuguesa;
 montante compensatório adesâo os montantes compensatóri os aplicados nas t r o -
 cas comerciais entre:
 a Comunidade dos Dez e o Reino de Espanha,
 o Reino de Espanha e os paises te rceiros.
 Artigo 2Q
 Os montantes compensatórios adesâo para os ovos corn casca, serio iguais aos montan
 tes compensatórios adesâo aplicàveis à quantidade de cereais forrageiros necessària
 para a produçâo, na Comunidade, de um quilograma de ovos corn casca ou de um ovo para
 incubaçâo.
 Artigo 3Q
 Os montantes compensatórios adesâo para os produtos referidos no nQ 1, alinea b), do
 a rti go 1Q do Regulamento (CEE) nû 2771/75 serâo derivados do montante compensatório
 adesio aplicàvel aos ovos corn casca, corn exclusio dos ovos para incubaçâo, recorrer^
 do a coeficientes que exprimam a relaçâo re f e n d a no nû 2 do artigo 5Q do citado
 regulamento.
 Artigo 4Q
 Se o arti go 6Q do Regulamento (CEE) nQ /86 for aplicado durante um ou mais dias.
 dos 75 primeiros dias dos trimestre que precedem 1 de Agosto, 1 de Novembro, 1 de
 Fevereiro ou 1 de Maio, o montante aplicàvel no trimestre seguinte, a t i t u l o do mon
 tante compensatório adesio, para os prodütos referidos nos artigos 2Q e 3Q seri deter
 minàdo trimestralmente em funçio da média dos montantes determinados durante os 75
 primeiros dias do trimestre anterior para os cereais incluidos na quantidade de cere
 ais forrageiros re f e n d a no artigo 1Q do Regulamento (CEE) nQ 2773/75.
 Todavia, se a variaçio do montante, em relaçâo ao montante determinado para o trime£
 t r e a n t e ri o r , for i n f e r i o r a 5%, este ultimo montante seri mantido inalterado.
 ---pagebreak--- - 4 -
 flrtigo 5Q
 1. Nas trocas comerciais entre a Comunidade dos Dez e Espanha, os montantes com-
 pensatórios adesâo serâo cobrados ou concedidos pelo Estado-membro em causa
 onde seja mais elevado o nivel de preços da quantidade de cereais forrageiros
 referidos no Anexo I do Regulamento (CEE) nû 2773/75.
 2. Nas trocas comerciais entre Espanha e os paises te rceiros, os montantes compen
 satórios adesâo serâo deduzidos dos di re it o s niveladores e das r e s t i tuiçôes.
 Artigo 6Q
 0 montante compensatório adesâo a apli car é o que estiver em vigor no dia da impoi—
 taçâo ou da exportaçâo.
 Artigo 7û
 Se, para um produto, for fixado um montante compensatório adesâo ao qual deva ser
 deduzida a restituiçâo à exportaçâo para os paises terc eir os, e se a restituiçâo
 for i n f e r i o r a esse montante compensatório adesâo, ou nâo es tiver fixada, pode ser
 prevista a cobrança, aquando da exportaçâo do produto em causa de Espanha para um
 pais t e rc e ir o , de um montante que seja, no mâximo, igual à diferença entre o montajn
 te compensatório adesâo e a res tituiçâo ou, conforme o caso, ao montante compensa
 t ó r io adesâo.
 Além disso, no caso de se v e r i f i c a r urna d i ferenciaçâo das restituiçôes de acordo corn
 o destino, se a restitu içâ o aplicâvel a urna exportaçâo para um ou vârios paises tei—
 ceiros for i n f e r i o r ao montante compensatório adesâo, ou nâo estiver fixada, podem
 ser previstas, aquando da exportaçâo de Espanha, medidas necessârias a garantir a
 cobrança eventual do montante referido no paràgrafo ante rio r.
 Artigo 8û
 1. Serâo determinadas de acordo corn o procedimento previsto no artigo 17Q do Regjj
 Lamento (CEE) nû 2771/75:
 a) As modalidades de concessâo e de cobrança dos montantes compensatórios adje
 sâo por forma a, nomeadamente, e v i t a r eventuais desvios de trâfego e disto_r
 çôes de concorrência;
 b) As modalidades de aplicaçâo do presente regulamento e, nomeadamente:
 - a fixaçâo dos montantes compensatórios adesâo,
 - os casos de aplicaçâo do artigo £Q.
 ?
 ---pagebreak--- - 5 -
 2. Os montantes compensatóri os adesâo referidos no artigo 5û serâo fixados pela
 Comi ssâo.
 As medidas destinadas a e v ita r eventuais desvios de tréfego e distorçoes de
 concorrência podem apli car -s e, durante o periodo que for considerado neces
 sàrio, após a aboliçâo dos montantes compensatóri os adesâo.
 Artigo 9q
 0 presente regulamento entra em vigor em 1 de Março de 1986.
 0 presente regulamento é obrigatório em todos os seus elementos e directamente apU_
 càvel em todos os Estados-membros.
 Pelo Conselho
 Feito em Bruxelas,
 0 Presidente
 ---pagebreak--- FICHA FINANCEIRA
 ALARGAMENTO
 T i t u lo orçamental - parte B, t i t u l o s 1 e 2 - FEOGA garantia
 0 presente projecto de regûlamento constituie uma medida de execuçio do
 Acto de Adesio.
 As consequências financeiras inserem-se na avaliaçao r e l a t i v a ao alarga-
 mento, f e i t a pela Comissao no àmbito do orçamento de 1986 (567 milhoes
 de ECUs).


type: contracts

text:
 19.10.2017
 ES
 Diario Oficial de la Unión Europea
 L 270/31
 DECISIÓN DEL COMITÉ MIXTO DEL EEE
 N.o 60/2016
 de 18 de marzo de 2016
 por la que se modifica el anexo XXI (Estadísticas) del Acuerdo EEE [2017/1890]
 EL COMITÉ MIXTO DEL EEE,
 Visto el Acuerdo sobre el Espacio Económico Europeo, en lo sucesivo «Acuerdo EEE», y en particular su artículo 98,
 Considerando lo siguiente:
 (1)
 Debe incorporarse al Acuerdo EEE el Reglamento de Ejecución (UE) 2015/2174 de la Comisión, de 24 de noviembre de 2015, relativo a la lista indicativa de bienes y servicios medioambientales, el formato para la transmisión de los datos de las cuentas económicas europeas medioambientales y las modalidades, la estructura y la periodicidad de los informes de calidad con arreglo al Reglamento (UE) n.o 691/2011 del Parlamento Europeo y del Consejo, relativo a las cuentas económicas europeas medioambientales (1).
 (2)
 Procede, por tanto, modificar en consecuencia el anexo XXI del Acuerdo EEE.
 HA ADOPTADO LA PRESENTE DECISIÓN:
 Artículo 1
 Después del punto 27c [Reglamento (UE) n.o 691/2011 del Parlamento Europeo y del Consejo] del anexo XXI del Acuerdo EEE, se inserta el punto siguiente:
 «27ca.
 32015 R 2174: Reglamento de Ejecución (UE) 2015/2174 de la Comisión, de 24 de noviembre de 2015, relativo a la lista indicativa de bienes y servicios medioambientales, el formato para la transmisión de los datos de las cuentas económicas europeas medioambientales y las modalidades, la estructura y la periodicidad de los informes de calidad con arreglo al Reglamento (UE) n.o 691/2011 del Parlamento Europeo y del Consejo, relativo a las cuentas económicas europeas medioambientales (DO L 307 de 25.11.2015, p. 17).».
 Artículo 2
 El texto del Reglamento (UE) 2015/2174 en lenguas islandesa y noruega, que se publicará en el Suplemento EEE del Diario Oficial de la Unión Europea, es auténtico.
 Artículo 3
 La presente Decisión entrará en vigor el 19 de marzo de 2016, siempre que se hayan transmitido todas las notificaciones previstas en el artículo 103, apartado 1, del Acuerdo EEE (*1).
 Artículo 4
 La presente Decisión se publicará en la sección EEE y en el Suplemento EEE del Diario Oficial de la Unión Europea.
 Hecho en Bruselas, el 18 de marzo de 2016.
 Por el Comité Mixto del EEE
 El Presidente
 Claude MAERTEN
 (1) DO L 307 de 25.11.2015, p. 17.
 (*1) No se han indicado preceptos constitucionales.


text:
 EIROPAS KOMISIJA
 Briselē, 29.4.2022
 COM(2022) 191 final
 2022/0136(NLE)
 Priekšlikums
 PADOMES LĒMUMS
 par nostāju, kas Eiropas Savienības vārdā jāieņem Asociācijas padomē, kura izveidota ar Eiropas un Vidusjūras reģiona valstu nolīgumu, ar ko izveido asociāciju starp Eiropas Kopienām un to dalībvalstīm, no vienas puses, un Ēģiptes Arābu Republiku, no otras puses, attiecībā uz ES un Ēģiptes partnerības prioritāšu pieņemšanu
 PASKAIDROJUMA RAKSTS
 1.Priekšlikuma priekšmets
 Šis priekšlikums attiecas uz lēmumu, ar kuru nosaka nostāju, kas Savienības vārdā jāieņem ES un Ēģiptes Asociācijas padomē sakarā ar ES un Ēģiptes partnerības prioritāšu 2021.–2027. gadam paredzēto pieņemšanu.
 2.Priekšlikuma konteksts
 2.1.Eiropas un Vidusjūras reģiona valstu nolīgums
 Eiropas un Vidusjūras reģiona valstu nolīgums, ar ko izveido asociāciju starp Eiropas Kopienām un to dalībvalstīm, no vienas puses, un Ēģiptes Arābu Republiku, no otras puses, tika parakstīts Luksemburgā 2001. gada 25. jūnijā un stājās spēkā 2004. gada 1. jūnijā
 1
 (“nolīgums”). Šis asociācijas nolīgums ir ES un Ēģiptes divpusējo attiecību juridiskais pamats.
 Nolīguma mērķis ir:
 –nodrošināt pienācīgu pamatu politiskam dialogam, kas ļauj veidot ciešas politiskās attiecības starp pusēm,
 –izveidot nosacījumus pakāpeniskai preču, pakalpojumu un kapitāla tirdzniecības liberalizācijai,
 –ar dialogu un sadarbību veicināt līdzsvarotu saimniecisko un sociālo attiecību izveidi starp pusēm,
 –uzlabot dzīves un darba apstākļus un veicināt ražīgumu un finansiālo stabilitāti,
 –veicināt reģionālo sadarbību, lai stiprinātu mierīgu līdzāspastāvēšanu un ekonomisko un politisko stabilitāti,
 –veicināt sadarbību citās jomās, par kurām ir abpusēja interese.
 2.2.ES un Ēģiptes Asociācijas padome
 ES un Ēģiptes Asociācijas padome tika izveidota ar Eiropas un Vidusjūras reģiona valstu nolīguma 74. pantu.
 Asociācijas padome ir pilnvarota nolīgumā paredzētajos gadījumos pieņemt lēmumus nolīguma mērķu sasniegšanai un sniegt attiecīgus ieteikumus. Tās lēmumi pusēm ir saistoši. Saskaņā ar reglamentu ES un Ēģipte pārmaiņus pa 12 mēnešu periodiem vada Asociācijas padomes darbu. Ir noteikts, ka Asociācijas padomes sanāksmes notiek ministru līmenī reizi gadā.
 2.3.Paredzētais ES un Ēģiptes Asociācijas padomes akts
 ES un Ēģiptes Asociācijas padomei IX sanāksmē ir jāpieņem ieteikums par ES un Ēģiptes partnerības prioritātēm 2021.–2027. gadam (“paredzētais akts”).
 Paredzētā akta mērķis ir noteikt vadlīnijas un izveidot pamatu ES un Ēģiptes partnerībai 2021.–2027. gada periodā.
 Pārskatītajā Eiropas kaimiņattiecību politikā
 2
 , kas tika pieņemta 2015. gada novembrī, ir paredzēts satvars divpusējo attiecību ar partneriem noteikšanai. Šīs attiecības būtu jānosaka politiskā dokumentā ar nosaukumu “Partnerības prioritātes”, kas ir galvenais atsauces punkts partnervalstīm, kad tās vienojas par mērķtiecīgu prioritāšu ierobežotu kopumu nākamajiem gadiem. ES un Ēģipti saista ilggadēja partnerība. Lai vēl vairāk stiprinātu stabilās un daudzpusīgās attiecības starp abiem partneriem, ir noteiktas partnerības prioritātes, kuru mērķis ir atbalstīt ES un Ēģiptes asociācijas nolīguma īstenošanu.
 “Partnerības prioritātes” atspoguļo kopīgās intereses un pievēršas jomām, kurās ES un Ēģiptes sadarbība ir abpusēji izdevīga. Galvenās politiskās prioritātes, kas noteiktas ES un Ēģiptes attiecībās 2021.–2027. gada periodam, ir šādas: i) ilgtspējīga, moderna ekonomika un sociālā attīstība Ēģiptē, ii) ārpolitikas partneri, iii) stabilitātes uzlabošana.
 3.Nostāja, kas jāieņem Savienības vārdā
 Nostājai, kas jāieņem Savienības vārdā, vajadzētu būt – apstiprināt šim priekšlikumam pievienoto ES un Ēģiptes partnerības prioritāšu projektu.
 ES un Ēģiptes partnerības prioritātes ietver Eiropas kaimiņattiecību politikas kopīgos mērķus kopīgai miera, labklājības un stabilitātes telpai. Šo prioritāšu mērķis ir risināt kopīgās problēmas, ar kurām saskaras ES un Ēģipte, veicināt kopīgas intereses un garantēt abu pušu ilgtermiņa stabilitāti un ilgtspējīgu attīstību. Turklāt tās atbilst Eiropadomes 2020. gada 10. un 11. decembra secinājumos
 3
 paustajai vēlmei panākt demokrātisku, stabilāku, zaļāku un pārtikušāku dienvidu kaimiņreģionu kā stratēģisku ES prioritāti.
 Partnerības prioritātēs īpaša uzmanība tiek pievērsta sadarbības stiprināšanai, pamatojoties uz jauno ES programmu Vidusjūras reģionam
 4
 un tās Ekonomikas un investīciju plānu dienvidu kaimiņvalstīm
 5
 , Eiropas zaļo kursu un Padomes 2021. gada 16. aprīļa secinājumiem par atjaunotu partnerību ar dienvidu kaimiņreģionu
 6
 , un Covid-19 pandēmijas nelabvēlīgās sociālekonomiskās ietekmes mazināšanai, tai skaitā zaļai, digitālai, noturīgai un iekļaujošai atveseļošanai. ES un Ēģiptes asociācijas nolīgums nosaka vispārējo satvaru sadarbībai un partnerības prioritātēm. Partnerības prioritāšu pamatā ir Ilgtspējīgas attīstības programma 2030. gadam
 7
 , ANO ilgtspējīgas attīstības mērķi, Parīzes klimata nolīgums un kopīga apņemšanās ievērot demokrātijas universālās vērtības, tiesiskumu un cilvēktiesības.
 Partnerības prioritātēm būtu jāveicina abos Vidusjūras krastos dzīvojošo cilvēku cerību piepildīšana, jo īpaši attiecībā uz iekļaujošas un ilgtspējīgas attīstības, sociālā taisnīguma, pienācīgas kvalitātes nodarbinātības, ekonomiskās labklājības un būtiski labāku dzīves apstākļu nodrošināšanu. Šo mērķu galvenie aspekti ir iekļaujoša un uz inovāciju balstīta izaugsme, efektīva un līdzdalīga pārvaldība, kuras pamatā ir tiesiskums, cilvēktiesības un pamatbrīvības, ieskaitot sociālās un darba tiesības, pilnvērtīgu iespēju nodrošināšana sievietēm dzimumu līdztiesības panākšanai un bērnu tiesības. Minētajās prioritātēs ir ņemta vērā arī ES un Ēģiptes kā starptautisku dalībnieku nozīme, un to mērķis ir palielināt ES un Ēģiptes divpusējo sadarbību un reģionālo un starptautisko sadarbību. Labāka savienojamība starp ES un Ēģipti, ar īpašu uzsvaru uz viedo mobilitāti, automatizētu un elektronisku mobilitāti, digitalizāciju un zaļo ekonomiku, būs svarīgi rīki, kas šajā kontekstā piedāvās jaunas sadarbības iespējas. Jaunās programmas Vidusjūras reģionam Ekonomikas un investīciju plāna pamatiniciatīvu īstenošana, tostarp izmantojot Eiropas komandas iniciatīvas, palīdzēs īstenot partnerības prioritātes. Tās ir ES sadarbības ar Ēģipti svarīgs elements un palīdz aizsargāt mūsu kopīgās intereses un preces Vidusjūras reģionā.
 ES un Ēģiptes partnerības prioritātes tika izstrādātas pēc padziļinātas apspriešanās ar attiecīgajiem Komisijas dienestiem un ES dalībvalstu pārstāvjiem Padomes Magribas/Mašrikas jautājumu darba grupā un pēc sarunām ar Ēģiptes Ārlietu ministriju.
 4.Juridiskais pamats
 4.1.Procesuālais juridiskais pamats
 4.1.1.Principi
 Līguma par Eiropas Savienības darbību (LESD) 218. panta 9. punktā paredzēti lēmumi, ar kuriem nosaka “nostāju, kas Savienības vārdā jāapstiprina kādā ar nolīgumu izveidotā struktūrā, ja šāda struktūra ir tiesīga pieņemt lēmumus ar juridiskām sekām, izņemot lēmumus, kas papildina vai groza attiecīgajā nolīgumā noteikto iestāžu sistēmu”.
 Jēdziens “lēmumi ar juridiskām sekām” ietver aktus, kam ir juridiskas sekas saskaņā ar starptautisko tiesību normām, kuras reglamentē attiecīgo struktūru. Tas ietver arī instrumentus, kas nav saistoši saskaņā ar starptautiskajām tiesībām, bet kas “var būtiski ietekmēt Savienības likumdevēja pieņemtā tiesiskā regulējuma saturu”
 8
 .
 4.1.2.Piemērošana konkrētajā gadījumā
 ES un Ēģiptes Asociācijas padome ir struktūra, kura izveidota ar nolīgumu, proti, Eiropas un Vidusjūras reģiona valstu nolīgumu, ar ko izveido asociāciju starp Eiropas Kopienām un to dalībvalstīm, no vienas puses, un Ēģiptes Arābu Republiku, no otras puses, un kas tika parakstīts 2001. gada 25. jūnijā un stājās spēkā 2004. gada 1. jūnijā.
 Akts, ko ES un Ēģiptes Asociācijas padome tiek aicināta pieņemt, ir akts ar juridiskām sekām. Paredzētais akts var būtiski ietekmēt Savienības tiesiskā regulējuma saturu, proti, tas attiecas uz: tās attīstības sadarbības politiku attiecībā uz Ēģipti. Tas ir tāpēc, ka ES un Ēģiptes partnerības prioritātes noteiks vadlīnijas un veidos pamatu turpmākajām ES un Ēģiptes attiecībām 2021.–2027. gada periodā, tai skaitā palīdzības plānošanai attīstības sadarbības kontekstā saskaņā ar jauno Kaimiņattiecību, attīstības sadarbības un starptautiskās sadarbības instrumentu (NDICI). Paredzētais akts nepapildina un negroza nolīgumā noteikto iestāžu sistēmu.
 Tāpēc ierosinātā lēmuma procesuālais juridiskais pamats ir LESD 218. panta 9. punkts.
 4.2.Materiālais juridiskais pamats
 4.2.1.Principi
 Lēmuma, kas pieņemams saskaņā ar LESD 218. panta 9. punktu, materiālais juridiskais pamats galvenokārt ir atkarīgs no paredzētā akta, par kuru nostāja Savienības vārdā jāieņem, mērķa un satura. Ja paredzētajam aktam ir divi mērķi vai divi komponenti, no kuriem viens ir klasificējams kā galvenais, bet otrs ir pakārtots, lēmums saskaņā ar LESD 218. panta 9. punktu jābalsta uz viena materiālā juridiskā pamata, proti, tā, kas nepieciešams galvenajam vai dominējošajam mērķim vai komponentam.
 4.2.2.Piemērošana konkrētajā gadījumā
 Paredzētā akta galvenais mērķis un saturs attiecas uz sadarbību ar trešo valsti saskaņā ar asociācijas nolīgumu un Eiropas kaimiņattiecību politiku. Pasākumi, kuru pieņemšana ir paredzēta, kopumā attiecas uz visām jomām, uz kurām attiecas asociācijas nolīgums, un to mērķis ir turpināt īstenot un padziļināt Pušu asociāciju. No tā izriet, ka joma, uz kuru attiecas apstrīdētais lēmums, ir jānosaka, ņemot vērā asociācijas nolīgumu kopumā. Tādēļ ierosinātā lēmuma materiālais juridiskais pamats ir LESD 217. pants.
 4.3.Secinājums
 Ierosinātā lēmuma juridiskajam pamatam vajadzētu būt LESD 217. pantam saistībā ar LESD 218. panta 9. punktu.
 5.Paredzētā akta publicēšana
 Ar ES un Ēģiptes Asociācijas padomes aktu tiks grozītas ES un Ēģiptes iepriekšējās partnerības prioritātes, kas pieņemtas ES un Ēģiptes Asociācijas padomē 2017. gada 25. jūlijā
 9
 , tāpēc ir lietderīgi to pēc pieņemšanas publicēt Eiropas Savienības Oficiālajā Vēstnesī.
 2022/0136 (NLE)
 Priekšlikums
 PADOMES LĒMUMS
 par nostāju, kas Eiropas Savienības vārdā jāieņem Asociācijas padomē, kura izveidota ar Eiropas un Vidusjūras reģiona valstu nolīgumu, ar ko izveido asociāciju starp Eiropas Kopienām un to dalībvalstīm, no vienas puses, un Ēģiptes Arābu Republiku, no otras puses, attiecībā uz ES un Ēģiptes partnerības prioritāšu pieņemšanu
 EIROPAS SAVIENĪBAS PADOME,
 ņemot vērā Līgumu par Eiropas Savienības darbību un jo īpaši tā 217. pantu saistībā ar 218. panta 9. punktu,
 ņemot vērā Eiropas Komisijas priekšlikumu,
 tā kā:
 (1)Eiropas un Vidusjūras reģiona valstu nolīgums, ar ko izveido asociāciju starp Eiropas Kopienām un to dalībvalstīm, no vienas puses, un Ēģiptes Arābu Republiku, no otras puses, (“nolīgums”) tika parakstīts 2001. gada 25. jūnijā un stājās spēkā 2004. gada 1. jūnijā
 10
 .
 (2)Saskaņā ar Eiropas un Vidusjūras reģiona valstu nolīguma 76. pantu Asociācijas padome nolūkā sasniegt nolīguma mērķus var pieņemt lēmumus un sniegt attiecīgus ieteikumus. ES un Ēģiptes Asociācijas padomei IX sanāksmē ir jāpieņem ieteikums par ES un Ēģiptes partnerības prioritātēm.
 (3)Ir lietderīgi noteikt nostāju, kas Savienības vārdā jāieņem Asociācijas padomē, jo tās ir akts ar juridiskām sekām.
 (4)Paredzētā akta mērķis ir noteikt vadlīnijas un izveidot pamatu ES un Ēģiptes partnerībai 2021.–2027. gada periodā. ES un Ēģipti saista ilggadēja partnerība. Lai vēl vairāk stiprinātu stabilās un daudzpusīgās attiecības starp abiem partneriem, ar mērķi atbalstīt ES un Ēģiptes asociācijas nolīguma īstenošanu ir noteiktas partnerības prioritātes,
 IR PIEŅĒMUSI ŠO LĒMUMU.
 1. pants
 Nostājas, kas Savienības vārdā jāieņem ES un Ēģiptes Asociācijas padomes IX sanāksmē, pamatā ir ES un Ēģiptes Asociācijas padomes ieteikuma projekts, ar kuru pieņem šim lēmumam pievienotās ES un Ēģiptes partnerības prioritātes.
 2. pants
 Šis lēmums ir adresēts Komisijai un Savienības Augstajam pārstāvim ārlietās un drošības politikas jautājumos.
 Briselē,
 Padomes vārdā –
 priekšsēdētājs
 (1)
 Eiropas un Vidusjūras reģiona valstu nolīgums, ar ko izveido asociāciju starp Eiropas Kopienām un to dalībvalstīm, no vienas puses, un Ēģiptes Arābu Republiku, no otras puses (OV L 304, 30.9.2004.).
 (2)
 Kopīgs paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai – Eiropas kaimiņattiecību politikas pārskatīšana, SWD(2015) 500.
 (3)
 https://www.consilium.europa.eu/media/47296/1011-12-20-euco-conclusions-en.pdf.
 (4)
 JOIN(2021) 2 final.
 (5)
 SWD(2021) 23 final
 (6)
 https://ec.europa.eu/neighbourhood-enlargement/news_corner/news/new-agenda-mediterranean-council-approves-conclusions-renewed-partnership-southern_en.
 (7)
 ANO Rezolūcija Nr. 70/1 Transforming our world
 :
 the 2030 Agenda for Sustainable Development
 .
 (8)
 Tiesas 2014. gada 7. oktobra spriedums, Vācija/Padome, C-399/12, ECLI:EU:C:2014:2258, 61.–64. punkts.
 (9)
 ES un Ēģiptes Asociācijas padomes Ieteikums Nr. 1/2017 (2017. gada 25. jūlijs), ar ko vienojas par ES un Ēģiptes partnerības prioritātēm (OV L 255/26, 3.10.2017.).
 (10)
 Eiropas un Vidusjūras reģiona valstu nolīgums, ar ko izveido asociāciju starp Eiropas Kopienām un to dalībvalstīm, no vienas puses, un Ēģiptes Arābu Republiku, no otras puses (OV L 304, 30.9.2004.).
 ---documentbreak---
 EIROPAS KOMISIJA
 Briselē, 29.4.2022
 COM(2022) 191 final
 PIELIKUMS
 dokumentam
 Priekšlikums PADOMES LĒMUMAM
 par nostāju, kas Eiropas Savienības vārdā jāieņem Asociācijas padomē, kura izveidota ar Eiropas un Vidusjūras reģiona valstu nolīgumu, ar ko izveido asociāciju starp Eiropas Kopienām un to dalībvalstīm, no vienas puses, un Ēģiptes Arābu Republiku, no otras puses, attiecībā uz ES un Ēģiptes partnerības prioritāšu pieņemšanu
 PIELIKUMS
 ES un Ēģiptes ASOCIĀCIJAS PADOMES 9. SANĀKSMES IETEIKUMS Nr. 1 (2022. gada DIENA, MĒNESIS) par vienošanos par ES un Ēģiptes partnerības prioritātēm
 ES UN ĒĢIPTES ASOCIĀCIJAS PADOME,
 ņemot vērā Eiropas un Vidusjūras reģiona valstu nolīgumu, ar ko izveido asociāciju starp Eiropas Kopienām un to dalībvalstīm, no vienas puses, un Ēģiptes Arābu Republiku, no otras puses,
 tā kā:
 (1)Eiropas un Vidusjūras reģiona valstu nolīgums, ar ko izveido asociāciju starp Eiropas Kopienām un to dalībvalstīm, no vienas puses, un Ēģiptes Arābu Republiku, no otras puses, tika parakstīts 2001. gada 25. jūnijā un stājās spēkā 2004. gada 1. jūnijā.
 (2)Eiropas un Vidusjūras reģiona valstu nolīguma 76. pants pilnvaro Asociācijas padomi pieņemt lēmumus nolīguma mērķu sasniegšanai un sniegt piemērotus ieteikumus.
 (3)Saskaņā ar Eiropas un Vidusjūras reģiona valstu nolīguma 86. pantu puses veic vispārējus vai konkrētus pasākumus, kas nepieciešami viņu saistību izpildei saskaņā ar nolīgumu, un raugās, lai tiktu sasniegti nolīgumā paredzētie mērķi.
 (4)Pārskatot Eiropas kaimiņattiecību politiku, tika ierosināts sākt jaunu posmu attiecībās ar partneriem, kā rezultātā abas puses varēs uzņemties lielāku atbildību.
 (5)ES un Ēģipte vienojās nostiprināt savu partnerību, vienojoties par prioritāšu kopumu 2021.–2027. gadam, ar mērķi risināt kopīgās problēmas, ar kurām saskaras ES un Ēģipte, un veicināt kopīgas intereses.
 (6)Eiropas un Vidusjūras reģiona valstu nolīguma puses vienojās par ES un Ēģiptes partnerības prioritāšu tekstu, kas palīdzēs īstenot Eiropas un Vidusjūras reģiona valstu nolīgumu, galveno uzmanību pievēršot kopīgi noteiktajām kopīgajām interesēm,
 AR ŠO IESAKA.
 1. pants
 Asociācijas padome iesaka pusēm īstenot ES un Ēģiptes partnerības prioritātes, kas noteiktas pielikumā.
 2. pants
 ES un Ēģiptes partnerības prioritātes, kas minētas 1. pantā, aizstāj ES un Ēģiptes partnerības prioritātes, kuru īstenošana tika ieteikta Asociācijas padomes 2017. gada 25. jūlija Ieteikumā Nr. 1/2017.
 3. pants
 Šis ieteikums stājas spēkā tā pieņemšanas dienā.
 xx, [... gada ..].
 Asociācijas padomes vārdā –
 priekšsēdētājs
 ***
 ES un Ēģiptes partnerības prioritātes 2021.–2027. gadam
 I. Ievads
 Šo partnerības prioritāšu mērķis ir risināt kopīgās problēmas, ar kurām saskaras ES un Ēģipte, veicināt kopīgas intereses, garantēt ilgtermiņa stabilitāti un ilgtspējīgu attīstību abos Vidusjūras krastos, stiprināt sadarbību un īstenot šo attiecību neizmantoto potenciālu. Tajās īpaša uzmanība tiek pievērsta sadarbības stiprināšanai, pamatojoties uz Ēģiptes “Ilgtspējīgas attīstības stratēģiju – redzējumu 2030. gadam” un pārskatīto Eiropas kaimiņattiecību politiku, kas izklāstīta jaunajā ES programmā Vidusjūras reģionam
 1
 un tās Ekonomikas un investīciju plānā dienvidu kaimiņvalstīm
 2
 , Eiropas zaļo kursu un Padomes 2021. gada 16. aprīļa secinājumiem par atjaunotu partnerību ar dienvidu kaimiņreģionu
 3
 , un Covid-19 pandēmijas negatīvās sociālekonomiskās ietekmes mazināšanai, tai skaitā zaļai, digitālai, noturīgai un iekļaujošai atveseļošanai. ES un Ēģiptes asociācijas nolīgums nosaka vispārējo satvaru sadarbībai un partnerības prioritātēm. Partnerības prioritāšu pamatā ir Ilgtspējīgas attīstības programma 2030. gadam
 4
 , ANO ilgtspējīgas attīstības mērķi, Parīzes klimata nolīgums un kopīga apņemšanās ievērot demokrātijas universālās vērtības, tiesiskumu un cilvēktiesības. Turklāt tās ir saskaņotas ar Eiropadomes 2020. gada 10. un 11. decembra secinājumos
 5
 pausto vēlmi panākt demokrātisku, stabilāku, zaļāku un pārtikušāku dienvidu kaimiņreģionu kā stratēģisku ES prioritāti.
 II. Prioritātes
 Partnerības prioritātēm būtu jāveicina abos Vidusjūras krastos dzīvojošo cilvēku cerību piepildīšana, jo īpaši attiecībā uz iekļaujošas un ilgtspējīgas attīstības, sociālā taisnīguma, pienācīgas kvalitātes nodarbinātības, ekonomiskās labklājības un būtiski labāku dzīves apstākļu nodrošināšanu. Šo mērķu galvenie aspekti ir iekļaujoša un uz inovāciju balstīta izaugsme, efektīva un līdzdalīga pārvaldība, kuras pamatā ir tiesiskums, cilvēktiesības un pamatbrīvības, ieskaitot sociālās un darba tiesības, pilnvērtīgu iespēju nodrošināšana sievietēm dzimumu līdztiesības panākšanai un bērnu tiesības. Minētajās prioritātēs ir ņemta vērā arī ES un Ēģiptes kā starptautisku dalībnieku nozīme, un to mērķis ir palielināt ES un Ēģiptes divpusējo sadarbību un reģionālo un starptautisko sadarbību. Labāka savienojamība starp ES un Ēģipti, īpašu uzmanību pievēršot viedajai mobilitātei, automatizētai un elektroniskai mobilitātei, digitalizācijai un zaļajai ekonomikai, būs svarīgi instrumenti, kas šajā kontekstā piedāvā jaunas sadarbības iespējas. Jaunās programmas Vidusjūras reģionam Ekonomikas un investīciju plāna pamatiniciatīvu īstenošana, tostarp izmantojot Eiropas komandas iniciatīvas, palīdzēs īstenot partnerības prioritātes. Tās ir ES sadarbības ar Ēģipti svarīgs elements un palīdz aizsargāt mūsu kopīgās intereses un preces Vidusjūras reģionā.
 Covid-19 pandēmija ir radījusi problēmas valstu veselības aprūpes sistēmām un nopietni ietekmējusi ekonomiku un sabiedrību. ES un Ēģipte cieši sadarbosies attiecībā uz ilgtermiņa sociālekonomisko atveseļošanu un ilgtspējīgu attīstību. Abu pušu mērķis ir maksimāli palielināt ieguvumus ekonomikas atveseļošanai pēc Covid-19 un mazināt iespējamās sekas.
 Partnerības pamatā būs šādas galvenās prioritātes.
 1. Ilgtspējīga, moderna ekonomika un sociālā attīstība Ēģiptē
 ES un Ēģipte kā galvenie partneri sadarbosies, lai veicinātu sociālekonomisko mērķu sasniegšanu, kas noteikti Ēģiptes “Ilgtspējīgas attīstības stratēģijā – redzējumā 2030”, un īpaša uzmanība tiks pievērsta ilgtspējīgas attīstības vajadzībām.
 a)Noturības stiprināšana, labklājības veidošana un pārejas uz digitālo un zaļo ekonomiku atbalstīšana
 Ēģipte apņemas sasniegt ilgtermiņa sociālekonomisko ilgtspēju, cita starpā radot labvēlīgāku vidi iekļaujošai izaugsmei un pienācīgu un produktīvu darbvietu radīšanai, it īpaši jauniešiem un sievietēm, tostarp veicinot neoficiālā ekonomikas sektora iekļaušanu oficiālajā ekonomikā. Ilgtermiņa ekonomiskās ilgtspējas sasniegšanas nolūkā tiks veikti arī pasākumi, kas var radīt lielāku fiskālo telpu, lai labāk īstenotu tās ilgtspējīgas attīstības stratēģiju, veicinātu subsīdiju un nodokļu reformu, stiprinātu privātā sektora nozīmi un uzlabotu uzņēmējdarbības vidi nolūkā piesaistīt vairāk ārvalstu tiešo investīciju, tostarp īstenojot atvērtāku un ilgtspējīgāku tirdzniecības politiku, atbalstītu tādus galvenos infrastruktūras projektus kā efektīvas, uzticamas un ilgtspējīgas transporta sistēmas izveide. Ņemot vērā to, cik svarīga ilgtspējīgai un iekļaujošai izaugsmei ir mazo un vidējo uzņēmumu (MVU) attīstība, šim sektoram arī turpmāk būs liela nozīme ES sadarbībā ar Ēģipti. Turklāt ES atbalstīs Ēģiptes centienus īstenot valsts pārvaldes reformu un labu pārvaldību, tostarp veicinot augstas kvalitātes statistiku un ņemot vērā digitālo revolūciju un saistītos jaunos uzņēmējdarbības un sabiedrības modeļus.
 ES arī turpmāk būs svarīga loma uzņēmējdarbības vides un ilgtspējīgas ekonomikas izaugsmes atbalstīšanā, piemēram, ar konkrētām pamatiniciatīvām tādās prioritārās nozarēs kā ilgtspējīgu transporta veidu un sabiedriskā transporta infrastruktūras attīstība un atbalsts Ēģiptes pārejai uz elektromobilitāti. Atbilstīgi tam, kā Ēģipte īstenos savu Ilgtspējīgas attīstības stratēģiju 2030. gadam, ES paplašinās atbalstu Ēģiptes pārejai uz zaļo ekonomiku, kas ietver lauksaimniecības un ūdens nozares ilgtspējīgu attīstību. Šajā sakarā ES atbalstīs arī digitālās infrastruktūras uzlabošanu un jo īpaši vispārēju piekļuvi uzlabotiem, cenas ziņā pieejamiem un drošiem tīkliem, kā arī informētības palielināšanu un informācijas un zināšanu apmaiņu par kiberdraudiem.
 Atzīstot pētniecības un inovācijas nozīmi sabiedrības attīstībā, ES un Ēģipte turpinās sadarbību starp nozarēm pētniecības un inovācijas jomā un sekmēt digitālās tehnoloģijas, ieskaitot mākslīgo intelektu un kiberdrošību, un vienlaikus aizsargās tiesības uz privātumu. Šajā sakarā Ēģipte un ES uzsvēra savu ieinteresētību pastiprināt sadarbību vairākās būtiskās ar pētniecību un augstāko izglītību saistītās darbībās, tostarp saskaņā ar pamatprogrammu “Apvārsnis Eiropa”, “Erasmus+” un PRIMA un Savienības Vidusjūrai Pētniecības un inovācijas reģionālajā platformā.
 Ņemot vērā Ēģiptes nenovērtējamo un daudzveidīgo mantojumu un kultūras un tūrisma nozares būtisko ieguldījumu valsts ekonomikas attīstībā, iekšzemes kopproduktā (IKP), nodarbinātībā, ārvalstu valūtas rezervēs un sabiedrībā kopumā, īpašs uzsvars tiks likts uz saikni starp kultūru, kultūras mantojuma saglabāšanu un ekonomikas attīstību. ES un Ēģipte sadarbosies, cita starpā lai apzinātu veidus, kā aizsargāt un saglabāt gan materiālo, gan nemateriālo kultūras mantojumu, un ierosinās attiecīgas kopīgas sadarbības darbības šajā jomā. Lai novērstu Covid-19 pandēmijas negatīvo ietekmi uz tūrisma nozari Ēģiptē, ES un Ēģipte sadarbosies ar mērķi uzlabot iespējas šajā jomā.
 b) Tirdzniecība un investīcijas
 ES un Ēģipte ir svarīgi tirdzniecības partneri. Abas puses kopīgi apzinās piemērotas pieejas divpusējo tirdzniecības un investīciju attiecību uzlabošanai, konkurētspējas palielināšanai un preču un pakalpojumu pieejamības attiecīgajiem tirgiem nodrošināšanai saskaņā ar Pasaules Tirdzniecības organizācijas (PTO) noteikumiem un ES un Ēģiptes asociācijas nolīgumu un Ēģiptes turpmāku integrāciju reģionālās un globālās vērtības ķēdēs.
 ES un Ēģipte cieši sadarbosies ar mērķi sniegt kopīgus praktiskus priekšlikumus, lai palīdzētu Ēģiptei palielināt tās konkurētspēju un tirgus pārredzamību, stiprināt esošās tirdzniecības un investīciju attiecības un nodrošināt, ka tiek pilnībā ievēroti ES un Ēģiptes asociācijas nolīguma tirdzniecības un konkurences noteikumi un ka nolīgums tiek īstenots tā, ka ir iespējams pilnībā izmantot tā potenciālu. Lai labāk aizsargātu patērētāju veselību un drošību, ES atbalstīs ilgtspējīgu pārtikas sistēmu pārveidi, kā arī efektīvas patērētāju drošības sistēmas izstrādi, ņemot vērā PTO noteikumus, starptautiski saskaņotus sanitāros un fitosanitāros standartus un attiecīgos ES noteikumus un principus. Abas puses cieši sadarbosies, lai piesaistītu un palielinātu Eiropas investīcijas, jo īpaši nodrošinot investīcijām labvēlīgu vidi, un apsvērs tādas iespējas kā Suecas kanāla ekonomiskā zona, atvērtāka un ilgtspējīgāka tirdzniecības politika un tiesiskā regulējuma uzlabošana.
 ES atbalstīs Ēģiptes politiku attiecībā uz e-komercijas, digitālās tirdzniecības, konkurences regulējuma veicināšanu un tās investīciju potenciāla palielināšanu, uzlabojot uzņēmējdarbības vidi, un Ēģiptes Zaļās informācijas un sakaru tehnoloģiju (IKT) stratēģijas izstrādi.
 c) Sociālā attīstība un sociālais taisnīgums
 ES atbalsta Ēģiptes centienus veicināt un reformēt sociālo attīstību un sociālo taisnīgumu, un jēgpilnu, iekļaujošu sociālo dialogu, un risināt ar strauju iedzīvotāju skaita pieaugumu saistītās sociālās un demogrāfiskās problēmas, kas ietver ūdens trūkumu un neaizsargātību attiecībā uz nodrošinātību ar pārtiku. Tas cita starpā panākams, stiprinot valsts cilvēkresursus, it īpaši jauniešus, sievietes un bērnus. Izmantojot visaptverošus sociālās drošības tīklus un mērķtiecīgas sociālās aizsardzības programmas, kas saskaņotas ar iniciatīvas “Cilvēka cienīga dzīve” (Haya Karima) un programmu Takaful un Karama mērķiem, ES atbalstīs Ēģiptes centienus veicināt neaizsargātu personu ekonomisko un sociālo aizsardzību Ēģiptē, it īpaši to personu ekonomisko un sociālo aizsardzību, kuras ir pakļautas ekonomikas reformu iespējamai negatīvai ietekmei un tādu ārēju satricinājumu sekām kā Covid-19 pandēmija. Īpaša uzmanība tiks pievērsta tam, lai sekmētu pilnvērtīgu iespēju nodrošināšanu sievietēm, un sieviešu un meiteņu lomai sabiedrībā un ekonomikā, kā atspoguļots Valsts stratēģijā sieviešu iespēju veicināšanai līdz 2030. gadam. Turklāt ES un Ēģipte turpinās veicināt lauku apvidu un pilsētu iekļaujošu sociālekonomisko attīstību, kā arī uzlabot pamatpakalpojumu sniegšanu, atbalstīt modernu kvalitatīvu izglītību, arī ar mērķi nodrošināt saikni ar darba tirgus prasībām, uzlabot digitālās prasmes un iedzīvotāju rakstpratību, tehnisko un profesionālo apmācību un veselības aprūpes sistēmas.
 ES un Ēģipte sadarbosies veselības aprūpes nozarē, lai samazinātu Covid-19 radīto spiedienu uz veselības aprūpes pakalpojumiem un vakcīnām, arī lai atbalstītu Ēģiptes centienus kļūt par reģionālu centru attiecībā uz ražošanu un eksportu uz Āfriku un Tuvajiem Austrumiem. ES dalīsies pieredzē, kā izveidot visaptverošu veselības apdrošināšanu un labāku veselības aprūpi.
 d) Enerģētika, vide un klimatrīcība
 ES un Ēģipte sadarbosies, lai dažādotu enerģijas avotus un īstenotu pāreju uz ekonomiku ar zemu emisiju līmeni, īpašu uzmanību pievēršot atjaunīgajiem enerģijas avotiem, energoefektivitātes darbībām un pakāpeniskai pārejai uz mazoglekļa un ilgtspējīgiem transporta veidiem uz sauszemes, jūras kuģniecībā un civilajā aviācijā. Pēc Ēģiptes valdības pieprasījuma ES atbalstīs tās centienus atjaunināt savu integrēto enerģētikas stratēģiju, kas ir vērsta uz valsts ilgtspējīgas attīstības prasību izpildi un siltumnīcefekta gāzu emisiju samazināšanu. ES un Ēģiptes enerģētikas un klimata dialoga stiprināšana palīdzēs noteikt galvenās sadarbības jomas. Tas varētu ietvert atbalstu Ēģiptes centieniem kļūt par reģiona enerģētikas centru, kas koncentrējas uz atjaunīgo enerģiju, Vidusjūras austrumdaļas gāzes forumā notiekošo sadarbību un savstarpēji izdevīgu enerģētikas projektu, tai skaitā starpsavienojumu projektu starp Ēģipti un ES, īstenošanu.
 ES un Ēģipte arī sadarbosies, lai veiktu kopīgu pētniecību, dalītos pieredzē un paraugpraksē, nodotu tehnoloģijas un veicinātu apakšreģionālu (Vidusjūras reģiona) sadarbību, pienācīgi rūpējoties par Vidusjūras ekosistēmu saglabāšanu.
 ES un Ēģipte pastiprinās sadarbību ar mērķi veicināt ekotūrisma koncepciju, ieskaitot bioloģiskās daudzveidības aizsardzību Ēģiptē un Vidusjūrā, jo īpaši dabas rezervātu apsaimniekošanā un degradēto dabas resursu atjaunošanā.
 ES un Ēģipte sadarbosies ar klimatu un vidi saistītu darbību veicināšanā, lai panāktu ilgtspējīgu attīstību saskaņā ar savām saistībām, kas izriet no UNFCCC, Parīzes nolīguma un Glāzgovas lēmumiem klimata jomā. ES, piemēram, ar klimatfinansējumu, atbalstīs Ēģiptes nacionāli noteiktā devuma īstenošanu klimata pārmaiņu seku mazināšanas un pielāgošanās jomā. Turklāt ES un Ēģipte sadarbosies, lai sasniegtu mērķus, kas citstarp noteikti Ilgtspējīgas attīstības programmā 2030. gadam un Sendai ietvarprogrammā katastrofu riska mazināšanai.
 ES atbalstīs Ēģiptes centienus veicināt zaļo pārkārtošanos, radīt zaļo izaugsmi un zaļās darbvietas, optimizēt savu energoresursu potenciālu un izmantošanu, vēl vairāk dažādot savu energoresursu struktūru, izmantojot atjaunīgo enerģiju un energoefektivitāti, stiprināt pārvaldību un noteikt videi draudzīgus attīstības ceļus.
 ES atbalstīs Ēģipti ilgtspējīga finansējuma, kas ietver zaļās obligācijas, veicināšanā, vides ilgtspējas standartu pieņemšanā tās iekšzemes investīciju portfelī, kā arī tās ražošanas un eksportēšanas spēju uzlabošanā attiecībā uz atjaunīgo enerģiju elektrības un jo īpaši atjaunīgā ūdeņraža veidā.
 Ņemot vērā apdraudējumu, ko rada ūdens trūkums valsts un reģionālā līmenī, ES atbalstīs Ēģipti ūdens resursu apsaimniekošanā, kā arī citās kopīgu interešu jomās, piemēram, biodaudzveidības saglabāšanā, sanitārijā, cieto atkritumu apsaimniekošanā, ieskaitot rūpniecisku piesārņotāju mazināšanu, ķīmisko vielu un apdraudējumu atkritumu apsaimniekošanu, kā arī cīņu pret pārtuksnešošanos un pret zemes degradāciju. Ēģipte un ES arī pēta iespējas, ko sadarbībai klimata, vides un zilās ekonomikas jomā paredz Savienība Vidusjūrai.
 ES un Ēģipte stiprinās sadarbību nolūkā panākt pāreju uz ilgtspējīgām pārtikas sistēmām, kas ietver ilgtspējīgu lauksaimniecības un zvejniecības pārvaldību, kā arī dabisko ražošanas faktoru saglabāšanu, lai stiprinātu pārtikas nodrošinājumu.
 2. Ārpolitikas partneri
 a) Kopējo kaimiņreģionu un citu reģionu stabilizācija
 Konflikti un krīzes Vidusjūras reģionā ir viens no galvenajiem šķēršļiem politiskajai stabilitātei un ilgtspējīgai attīstībai. Tāpēc mūsu iedzīvotāju aizsardzības un uzplaukumu veicināšanas nolūkā ārkārtīgi nozīmīgas prioritātes ir ES un Ēģiptes kopīgie centieni novērst un atrisināt konfliktus, mazināt konfliktu sekas un novērst to pamatcēloņus. ES un Ēģiptes partnerība ir svarīga Vidusjūras reģiona, Tuvo Austrumu un Āfrikas stabilitātei un labklājībai, un ES un Ēģiptes sadarbības mērķis arī turpmāk būs palīdzēt risināt konfliktus, veidot mieru, padziļināt reģionālo ekonomisko integrāciju un risināt politiskas un ekonomiskas problēmas šajos reģionos.
 Ņemot vērā partnerības stratēģisko ievirzi, ES un Ēģipte ir apņēmušās stiprināt sadarbību ārpolitikas jautājumos divpusējā, reģionālā un starptautiskā līmenī, jo īpaši ANO un daudzpusējos forumos, ieskaitot Savienību Vidusjūrai, kā arī ar Arābu valstu līgu (AVL) un Āfrikas Savienību, kuras dalībniece ir Ēģipte. ES un Ēģipte ir apņēmušās sadarboties arī ikgadējās ES un dienvidu kaimiņreģionu ministru sanāksmēs, kā ierosināts Padomes secinājumos par atjaunotu partnerību ar dienvidu kaimiņreģionu – jaunajā programmā Vidusjūras reģionam. Prioritātes ietver atjaunotus centienus atbalstīt izraēliešus un palestīniešus, lai panāktu izlīgumu Tuvo Austrumu miera procesā (TAMP), balstoties uz ES un Ēģiptes būtisko lomu šajā kontekstā. Vidusjūras austrumdaļā Ēģipte un ES, kā arī tās dalībvalstis cita starpā uzlabos reģionālo sadarbību saskaņā ar starptautiskajām tiesībām, ieskaitot Apvienoto Nāciju Organizācijas Jūras tiesību konvenciju (UNCLOS). Ēģipte un ES kopīgi strādās pie attiecīgo Drošības padomes rezolūciju īstenošanas, it īpaši attiecībā uz TAMP, Lībiju un Sīriju. Turklāt Ēģiptē atrodas Āfrikas Savienības Pēckonflikta rekonstrukcijas un attīstības centrs un Arābu valstu līgas, ar kuru ES turpinās padziļināt un paplašināt sadarbību, galvenā mītne. ES un Ēģipte centīsies arī panākt plašāku sadarbību daudzpusējā līmenī un attiecībā uz galvenajām reģionālajām un starptautiskajām problēmām, kuras ietekmē abas puses, ieskaitot klimatrīcību.
 Ņemot vērā Ēģiptes būtisko lomu globālajā attīstībā un tās turpmākos centienus šajā jomā, viens no ES un Ēģiptes sadarbības mērķiem būs paplašināt ES un Ēģiptes partnerību plašākā reģionā, arī Āfrikā, savstarpēji interesējošās jomās un ar tādām iniciatīvām kā Asuānas forums ilgtspējīgam mieram un attīstībai. Lai aizsargātu Ēģiptes ūdens drošību, veicinātu mieru un stabilitāti plašākā reģionā, viena no galvenajām ES un Ēģiptes prioritātēm ir pēc iespējas drīzāk panākt starptautisku nolīgumu par Etiopijas dambja jautājumu saskaņā ar 2015. gada Deklarāciju par principiem un starptautiskajām tiesībām. Starptautisks nolīgums, kura pamatā ir sarunu ceļā panākta vienošanās, palīdzēs šo strīdu pārvērst iespējā piesaistīt ārvalstu investīcijas un palielināt stabilitāti reģiona valstīm un miljoniem cilvēku. ES ir gatava sadarbībā ar starptautiskajiem partneriem, tostarp ES, atbalstīt Āfrikas Savienības vadīto procesu, un, ja tas ir lietderīgi visām pusēm un tās to vēlas, uzņemties aktīvāku lomu un dalīties pieredzē par kopīgu ūdens resursu apsaimniekošanu atbilstoši starptautiskajām tiesībām. Turklāt ES un Ēģipte atbalsta priekšlikumus attīstīt starpreģionālo sadarbību, ieskaitot trīspusēju sadarbību Āfrikā.
 b) Sadarbība krīžu pārvarēšanā un reaģēšanā uz tām
 ES un Ēģipte stiprinās sadarbību un konsultācijas, kā arī pieredzes apmaiņu krīžu pārvarēšanas un novēršanas jomā gan divpusējā, gan reģionālā līmenī, cita starpā ar Kairas Starptautiskā konfliktu risināšanas, miera uzturēšanas un miera veidošanas centra (CCCPA) starpniecību, lai, piemēram, ar iniciatīvas COVAX palīdzību, risinātu sarežģītās problēmas, kas apdraud mieru, stabilitāti un attīstību un ko rada kopīgajos kaimiņreģionos un citviet notiekošie konflikti, klimata pārmaiņas, dabas katastrofas un epidēmijas. Tiks pastiprināts darbs pie klimatnoturības un pielāgošanās klimata pārmaiņām, tostarp investējot preventīvos pasākumos un pastiprinot sadarbību civilās aizsardzības un katastrofu riska pārvaldības jomā.
 3. Stabilitātes stiprināšana
 ES un Ēģiptei ir kopīgs mērķis panākt stabilitāti savā sabiedrībā un plašākā reģionā. Cilvēktiesības, proti, starptautiskajās cilvēktiesībās un Līgumā par Eiropas Savienību noteiktās pilsoniskās, politiskās, ekonomiskās, sociālās, darba un kultūras tiesības, un Ēģiptes konstitūcijā ietvertie demokrātijas principi, ir būtiski abu pušu stabilitātei, un tie ir kopīga vērtība un modernas demokrātiskas valsts stūrakmens. Ēģipte un ES atkārtoti apliecina savu apņemšanos vēl vairāk veicināt demokrātiju, pamatbrīvības un cilvēktiesības, dzimumu līdztiesību un vienlīdzīgas iespējas kā visu savu pilsoņu konstitucionālās tiesības saskaņā ar savām starptautiskajām saistībām kā pamatu ilgtermiņa stabilitātei un drošībai. Ēģipte ir spērusi svarīgus soļus, proti, tā 2021. gadā atcēla ārkārtas stāvokli un izdeva Ēģiptes valsts cilvēktiesību stratēģiju (2021.–2026. gadam). Minētajā valsts stratēģijā, kura ir vērsta uz četrām prioritārajām jomām, atkārtoti ir apstiprināts Ēģiptes valsts mērķis īstenot visas pilsoniskās, politiskās, ekonomiskās, sociālās un kultūras tiesības, lai valstī panāktu stabilitāti, progresu un ilgtspējīgu attīstību. Šajā sakarā ES sniegs atbalstu Ēģiptei šo tiesību un mērķu īstenošanā.
 a)Laba pārvaldība un moderna demokrātiska valsts
 Ēģipte un ES atkārtoti apliecina apņemšanos nodrošināt pārskatatbildību, tiesiskumu, cilvēktiesību un pamatbrīvību pilnīgu ievērošanu un apmierināt iedzīvotāju vajadzības. Šīs saistības būs ceļvedis attiecībā uz ES turpmāko atbalstu Ēģiptes centieniem uzlabot valsts iestāžu spējas veikt efektīvu publiskā sektora reformu un tādējādi uzlabot tiesībaizsardzības iestāžu spējas nodrošināt drošību visiem. Saskaņā ar starptautiskajām tiesībām un paraugpraksi ES un Ēģipte stiprinās sadarbību tieslietu nozares modernizācijā un spēju veidošanā, it īpaši moderno tehnoloģiju pielietošanā, korupcijas, krāpšanas, nelikumīgi iegūtu līdzekļu legalizācijas apkarošanā un noziegumu rezultātā iegūtu līdzekļu atgūšanā. ES un Ēģipte arī apsvērs iespēju attīstīt tiesu iestāžu sadarbību krimināllietās un civillietās un risināt sarunas par sadarbības nolīgumiem starp Ēģiptes un ES tiesībaizsardzības iestādēm. Turklāt ES un Ēģipte sadarbosies ar mērķi nodrošināt persondatu augsta līmeņa aizsardzību atbilstīgi starptautiskajiem datu aizsardzības standartiem.
 ES un Ēģiptes parlamentārā sadarbība, piemēram, strukturizēta viedokļu apmaiņa starp parlamentārajām komitejām un grupām, stiprinās koordināciju un veicinās savstarpējo sapratni. ES atbalstīs arī Ēģiptes centienus plānot un sniegt sabiedriskos pakalpojumus visos līmeņos, kā arī turpināt nodrošināt ekonomisko, sociālo un politisko iespēju līdztiesību un veicināt visu cilvēku sociālo integrāciju.
 b) Drošība un terorisma apkarošana
 Drošība ir kopīgs mērķis. Terorisms un vardarbīgs ekstrēmisms, kas veicina terorismu, apdraud valstu sociālās struktūras abos Vidusjūras krastos. Tie nopietni apdraud iedzīvotāju drošību un labklājību. Šo draudu apkarošana ir ES un Ēģiptes kopīgs mērķis, un tās var sadarboties, izmantojot visaptverošu pieeju. Tādējādi tiktu novērsti terorisma pamatcēloņi, vienlaikus pilnībā ievērojot cilvēktiesības un pamatbrīvības, nolūkā sekmīgi apkarot un novērst radikalizāciju un veicināt sociālekonomisko attīstību. ES un Ēģipte ir vienisprātis, ka ir jāsadarbojas ar mērķi atbalstīt starpreliģiju dialogu, lai konsolidētu cilvēku brālības principus, uzlabotu kopīgos miera kultūras pamatus un vienlaikus atteiktos no vardarbības starp cilvēkiem, veicinātu reliģisko iecietību un aizsargātu reliģijas vai ticības brīvību. ES un Ēģipte joprojām ir apņēmušās sadarboties cīņā pret ekstrēmismu un jebkāda veida diskrimināciju, ieskaitot islamofobiju, rasismu un ksenofobiju.
 ES un Ēģipte uzlabos operatīvo sadarbību jomās, kas saistītas ar drošību un terorisma apkarošanu, ieskaitot aviācijas drošību un aizsardzības drošību, kā arī spēju novērst un apkarot starptautisko organizēto noziedzību, piemēram, migrantu kontrabandu, cilvēku tirdzniecību, ieskaitot bērnu tirdzniecību, kultūras priekšmetu nelikumīgu tirdzniecību un nelikumīgi tirgotu kultūras priekšmetu restitūciju saskaņā ar starptautiskajām tiesībām, nelikumīgu narkotiku tirdzniecību, terorisma finansēšanu un nelikumīgi iegūtu līdzekļu legalizāciju.
 Abas puses vienojas nostiprināt savu sadarbību, īstenojot ANO Rīcības programmu, ar ko apkaro nelikumīgu tirdzniecību ar kājnieku ieročiem un vieglajiem ieročiem, tostarp izmantojot pieredzes apmaiņu, mācības un citus spēju veidošanas pasākumus.
 c) Migrācija un mobilitāte
 ES un Ēģipte uzsver, cik svarīgi ir turpināt sadarboties, lai kopīgi efektīvi un iedarbīgi risinātu neatbilstīgas migrācijas radītās problēmas, kā arī pievērstos visiem pārējiem migrācijas un mobilitātes aspektiem, ieskaitot legālu migrāciju, saskaņā ar ES un dalībvalstu kompetenci, īstenojot visaptverošas, pielāgotas un savstarpēji izdevīgas partnerības un ievērojot Valletas samita politisko deklarāciju un kopīgo Valletas rīcības plānu, kā arī ņemot vērā Eiropas Komisijas paziņojumu par jauno Migrācijas un patvēruma paktu
 6
 .
 ES turpinās atbalstīt Ēģiptes valdības centienus stiprināt savu migrācijas un patvēruma pārvaldības sistēmu un savlaicīgi mobilizēt finansējumu saskaņā ar attiecīgajiem instrumentiem. ES atzinīgi vērtē Ēģiptes pozitīvos rezultātus neatbilstīgas migrācijas plūsmu pārvaldīšanā un, balstoties uz tiem, turpinās atbalstīt Ēģiptes centienus novērst un apkarot neatbilstīgu migrāciju, stiprināt robežu pārvaldību, kā arī apkarot cilvēku tirdzniecību un kontrabandu, tostarp identificēt cilvēku tirdzniecībā cietušās personas un sniegt viņām palīdzu.
 ES un Ēģipte ir apņēmušās aizsargāt migrantu, patvēruma meklētāju un bēgļu tiesības, pilnībā ievērojot cilvēktiesības un bēgļu tiesības. ES centīsies atbalstīt un stiprināt Ēģiptes spēju aizsargāt šīs tiesības, nodrošināt aizsardzību saskaņā ar starptautiskajiem standartiem un pamatpakalpojumu, piemēram, veselības aprūpes un izglītības, pieejamību, arī bēgļiem, migrantiem un patvēruma meklētājiem. ES centīsies uzlabot sadarbību ar Ēģipti attiecībā uz brīvprātīgu pārmitināšanu. ES un Ēģipte veicinās un atvieglos sadarbību attiecībā uz neatbilstīgo migrantu identificēšanu, atgriešanu, tai skaitā atbalstītu brīvprātīgu atgriešanu, atpakaļuzņemšanu un ilgtspējīgu reintegrāciju viņu izcelsmes valstī. ES un Ēģipte pētīs, kā tās varētu sadarboties robežu pārvaldībā.
 Šāda sadarbība būs cieši saistīta ar sadarbību, kuras mērķis ir novērst un apkarot neatbilstīgas migrācijas un piespiedu pārvietošanas no trešām valstīm pamatcēloņus, it īpaši konfliktus un nestabilitāti, nepietiekamu attīstību, nabadzību un bezdarbu, un ar darbu pie tā, lai novērstu klimata pārmaiņu un sausuma negatīvo ietekmi. Tās pamatā cita starpā būs sociālekonomisko iespēju, it īpaši labāku perspektīvu jauniešiem, attīstība ar tādu darbvietu radīšanas iniciatīvu palīdzību, kas tiek īstenotas atveseļošanas pēc Covid-19 pandēmijas nolūkā.
 Sakārtota, droša, regulāra un atbildīga personu mobilitāte, arī izglītības nolūkos, un vienlaikus notiekoša intelektuālā darbaspēka emigrācijas novēršana var palīdzēt attīstīt prasmes un zināšanas, un tādējādi varētu tikt veicināta Ēģiptes attīstība. Mobilitāte var arī veidot ilgtspējīgus tiltus starp augsti kvalificētu darbaspēku ES un Ēģiptē saskaņā ar ES un dalībvalstu kompetencēm.
 III. Sadarbības principi
 Veicinot cilvēka faktoru un tiešus personiskus kontaktus, tiks pastiprināta saikne un tādējādi konsolidēta partnerība starp ES un Ēģipti. Savstarpēja pārskatatbildība un atbildība pret Eiropas un Ēģiptes iedzīvotājiem ir partnerības prioritāšu būtisks aspekts.
 Kopīgu interešu jautājumi būtu arī jārisina, izmantojot spēcīgāku reģionālo un apakšreģionālo (Dienvidu–Dienvidu) sadarbību. Šajā sakarā ES un Ēģipte apņemas sadarboties Savienībā Vidusjūrai un ar Annas Lindas Eiropas fonda starpniecību, it īpaši attiecībā uz starpkultūru dialogu.
 Ir pierādījies, ka kultūru dialogs ir vērtīgs rīks savstarpējas cieņas izveidei. Būtiski būs padziļināt dialogu par tādiem jautājumiem kā demokrātija, cilvēktiesības, sociālekonomiskā attīstība, tirdzniecība, investīcijas un reģionālie un starptautiskie kopīgu interešu jautājumi. Dialogs arī nodrošinās līdzekļus, ar kuriem pamatot partnerību un izvērtēt tās dziļumu un sasniegumus.
 Saskaņā ar Ēģiptes valdības prioritātēm visas partnerības prioritātes būs vērstas uz jauniešiem, kuri ir mūsu sabiedrību ilgtermiņa stabilitātes garants, un uz sievietēm. Viens no galvenajiem mērķiem ir nodrošināt viņiem vienlīdzīgas iespējas un juridiskus un praktiskus rīkus, lai viņi varētu uzņemties pienācīgu lomu sabiedrībā, aktīvi piedaloties ekonomikā un valsts pārvaldē. ES un Ēģipte turpinās dalīties pieredzē pret sievietēm vērstas diskriminācijas un vardarbības apkarošanā, dzimumu līdztiesības, kā arī jauniešu iekļaušanas veicināšanā un iespēju nodrošināšanā jauniešiem.
 ES un Ēģipte ir vienisprātis, ka pilsoniskā sabiedrība sniedz nozīmīgu un efektīvu ieguldījumu partnerības prioritāšu un pārredzamas līdzdalīgas pārvaldības īstenošanā modernā un demokrātiskā valstī un var atbalstīt ilgtspējīgas attīstības procesu Ēģiptē. Tās sadarbībā ar pilsonisko sabiedrību efektīvi veicinās ekonomiskās, politiskās un sociālās attīstības procesu saskaņā ar Ēģiptes konstitūciju un attiecīgajiem valsts tiesību aktiem.
 IV. Secinājumi
 Līdzatbildības garā ES un Ēģipte šīs partnerības prioritātes noteica kopīgi. Sakarā ar Vidusjūras reģiona programmas un Padomes secinājumu pārskatīšanu ir paredzēts, ka 2024. gadā notiks vidusposma pārskatīšana ar mērķi izvērtēt partnerības prioritāšu ietekmi un vajadzības gadījumā tās pielāgot. Asociācijas komiteja un Asociācijas padome joprojām būs galvenās struktūras, kas katru gadu veiks vispārēju novērtējumu par partnerības prioritāšu īstenošanu.
 (1)
 JOIN(2021) 2 final.
 (2)
 SWD(2021) 23 final.
 (3)
 https://ec.europa.eu/neighbourhood-enlargement/news_corner/news/new-agenda-mediterranean-council-approves-conclusions-renewed-partnership-southern_en.
 (4)
 ANO Rezolūcija Nr. 70/1 Transforming our world:
 the 2030 Agenda for Sustainable Development
 .
 (5)
 https://www.consilium.europa.eu/media/47296/1011-12-20-euco-conclusions-en.pdf
 .
 (6)
 COM(2020) 609 final.


text:
 16.10.2017
 HR
 Službeni list Europske unije
 C 347/47
 Tužba podnesena 28. kolovoza 2017. – Wall Street Systems UK protiv ESB-a
 (Predmet T-579/17)
 (2017/C 347/62)
 Jezik postupka: engleski
 Stranke
 Tužitelj: Wall Street Systems UK Ltd (London, Ujedinjena Kraljevina) (zastupnik: A. Csaki, odvjetnik)
 Tuženik: Europska središnja banka (ESB)
 Tužbeni zahtjev
 Tužitelj od Općeg suda zahtijeva da:
 —
 proglasi ništavom odluku Europske središnje banke (ESB) o dodjeli ugovora drugom ponuditelju u obliku odluke o žalbi od 17. kolovoza 2017., kao i sve buduće odluke s tim u vezi;
 —
 naloži tuženiku snošenje svih troškova postupka.
 Tužbeni razlozi i glavni argumenti
 U prilog osnovanosti tužbe tužitelj ističe sljedeće tužbene razloge.
 Tužitelj osporava tuženikovu odluku o dodjeli ugovora drugom ponuditelju, u obliku odluke o žalbi od 17. kolovoza 2017., sa zahtjevom za poništenje te i budućih povezanih odluka (osobito bilo kakve odluke o dodjeli ugovora). Prethodno navedena odluka donesena je uz povredu Odluke Europske središnje banke (EU) 2016/245 (1) i primjenjivog europskog prava, osobito uz povredu načela transparentnosti, nediskriminacije i troškovne učinkovitosti.
 (1) Odluka Europske središnje banke (EU) 2016/245 od 9. veljače 2016. o utvrđivanju Pravila o nabavi (SL 2016., L 45, str. 15).